Matinya Residen Kapit Di Pedang Samurai Jepun 1942

DIKETIKA jatuhnya Sarawak di tangan pendudukan Jepun pada akhir tahun 1941 menyaksikan ramai penjawat awam Sarawak Kingdom diburu oleh tentera Nippon Go.  Ada pelbagai taktik mereka gunakan bagi memastikan penjawat awam berketurunan Eropah ini tidak akan ada lagi di muka bumi pada masa itu.  Tragedi pembunuhan Sir Gilbert Roger Harris Arundell iaitu Residen Simanggang misalnya menyaksikan beliau sekeluarga yang sedang mendapat perlindungan di rumah panjang masyarakat Iban di Ulu Ai akhirnya dibunuh dengan kejam oleh mereka yang pernah dijatuhkan hukuman olehnya iaitu Pong, Ajon, Mikai dan Sunying sengaja dibebaskan oleh Jepun agar mereka membalas dendam terhadapnya.

Itu ceritanya seorang residen berketurunan Eropah yang bertemu jodohnya dengan gadis Iban dari Ulu Ai iaitu Sir Arundell pada tahun 1942 yang mana pembelaan ke atas kematiannya hanya dilakukan setelah Sarawak diserahkan menjadi wilayah jajahan Koloni Mahkota Sarawak British.  Dan mungkin ramai tidak mengetahui bahawa ada lagi seorang penjawat awam berketurunan British Scottish iaitu yang bernama Andrew McPherson turut mengakhiri hayatnya dengan penuh tragis.

Andrew McPherson adalah antara seorang penjawat awam Sarawak Kingdom yang pernah bertugas dikala Tuan Rajah ketiga iaitu Sir Charles Vyner Brooke memerintah.  Lahir dikalangan keluarga tentera di Scotland malah dikatakan hampir separuh daripada keluarganya pernah berkhidmat di dalam mana-mana perang di Eropah samada sebagai juruterbang, anggota payung terjun dan sebagainya menjadikan beliau sendiri seorang penjawat awam yang penuh berdisiplin dan tegas ketika menjalankan tugas.  Mula memijakkan kakinya di bumi Sarawak sekitar tahun 1920an merupakan seorang penjawat awam bangsa Eropah yang pernah berkhidmat sebagai majistret, timbalan hakim dan juga Residen bagi Kapit sekitar tahun 1930an.

Jika di zaman Tuan Rajah James Brooke, anggota penjawat awam bangsa Eropah yang berkhidmat di Sarawak Kingdom dilarang sama sekali untuk bercampur gaul dengan masyarakat tempatan namun ianya berlainan di ketika pemerintahan Tuan Rajah Charles Brooke.  Ini kerana menurut kefahaman Tuan Rajah pada masa itu bagi memberi impak yang lebih berkesan ke atas perkhidmatan di Sarawak adalah perlu untuk setiap penjawat awam bercampur gaul dan perkahwinan dengan masyarakat tempatan itu amatlah digalakkan.  Dan polisi yang sama turut diteruskan di ketika Tuan Rajah CV Brooke memerintah.

Seperti Sir Arundell, residen Kapit pada masa itu iaitu Andrew McPherson turut bertemu jodohnya dengan gadis tempatan iaitu di kalangan Iban dari Kapit.  Dikatakan gadis iban tersebut hadirnya di kalangan keluarga pemimpin ternama etnik Iban sendiri iaitu sepupu kepada Mendiang Tun Jugah anak Barieng.  Hasil perkahwinan dikurniakan dengan beberapa orang cahayamata namun perkahwinan mereka terhenti di tengah perjalanan akibat tiada kesefahaman.  Walaupun begitu, kesemua cahayamata hasil perkahwinan mereka tetap dibawah jagaan Andrew McPherson iaitu seorang ayah yang digambarkan cukup tegas tetapi cukup menyayangi keluarganya.

Alkisahnya McPherson ini bermula menjelang sambutan Krismas 1941 iaitu di ketika Sibu mula dihujani dengan bom-bom dari pasukan udara “Kamikaze” Jepun.  Pada ketika itu sebagai satu persediaan, ramai dari penjawat awam berbangsa Eropah sudah mula menyelamatkan diri kerana mengetahui nyawa mereka akan dituntut oleh tentera Jepun apabila mereka berkuasa iaitu sebagai Tahanan Perang (Prisoner Of War).  Bagi yang bujang sudah tentu tiada apa yang mereka perlu risaukan namun untuk yang sudah mempunyai keluarga, nyawa isteri dan anak-anak akan sentiasa didahulukan lebih daripada keselamatan sendiri.

Jika kita menggodek pensejarahan yang diceritakan di sebelah Kalimantan mengikut apa yang dikenali sebagai Peristiwa Pembunuhan Beramai-ramai Long Nawang 1942 (The Long Nawang Massacre 1942) iaitu yang berlaku di Long Nawan, satu daerah di perbatasan Kalimantan/Sarawak yang dibawah kawal selia Koloni Belanda mengatakan ada lebih kurang 40 orang penjawat awam Sarawak yang telah diseksa dan seterusnya dibunuh dengan kejam oleh tentera Jepun di Long Nawang. Dan kesemua mangsa pembunuhan beramai-ramai ini dikuburkan di dalam dua kubur besar yang kemudiannya setelah beberapa tahun digali semula serta dipindahkan ke Pulau Tarakan iaitu di Makam Pahlawan.

Mengikut pensejarahannya seharusnya Andrew McPherson adalah antara individu yang terlibat kerana dikatakan mereka sempat sampai ke Long Nawang.  Sebaliknya jika kita melihat kepada senarai Commonwealth War Graves tiada namanya dicatatkan.  Hakikatnya Andrew McPherson, residen Kapit itu tidak pernah sampai ke Long Nawang sebaliknya mempunyai jalan cerita yang cukup berbeza dan matinya tetap di bumi Sarawak itu sendiri pada tahun 1942.

Menurut penceritaan lisan langsung dari keluarga McPherson dikatakan bahawa Andrew McPherson seharusnya menyertai penjawat awam yang lain untuk ke Long Nawang namun beliau bersama enam lagi rakan yang mempunyai keluarga Sarawak tidak berbuat demikian sebaliknya mereka cuba menyelamatkan dirinya dengan membawa sekali keluarga mereka bersama. Bayangkan bukanlah sesuatu yang mudah untuk survival pada masa itu lebih-lebih lagi dengan corak mukabumi Sarawak yang berhutan rimba yang tebal serta berbukit bukau ditambahlagi adanya wanita dan anak-anak kecil.

Perjalanan mereka dimulai dengan menghilir Sungai Rajang dan seterusnya ke Batang Ai.  Dari pengangkutan air mereka harus berjalan kaki meredah hutan rimba barulah akan sampai sehingga ke sempadan Sarawak/Kalimantan.  Dan dikatakan di ketika dalam survival inilah ahli keluarga sebelah Iban McPherson iaitu tidak lain tidak bukan Mendiang Tun Jugah telah menghulurkan bantuan memberi mereka perlindungan.  Mereka disembunyikan dari pengetahuan Jepun namun sayangnya akibat daripada adanya musuh dalam selimut akhirnya tempat persembunyian McPherson dan keluarganya terbongkar yang mana menyaksikan tentera Jepun telah membunuh mereka tanpa belas kasihan dengan tidak mengira jantina mahupun anak-anak kecil.

Tidak terhenti disitu, di dalam hirak pikuk pembantaian Jepun itu dikatakan ada waris McPherson iaitu anak-anaknya telah berjaya melarikan diri apabila diselamatkan oleh ibu susuan mereka, seorang Melayu Sarawak yang dikenali sebagai Nek Kiah telah berjaya menyamar dan seterusnya membawa anak-anak McPherson sehingga ke perkampungan asalnya iaitu di Kampung Panglima Seman, Kuching.  Disitulah dikatakan anak-anak McPherson yang berusia 9 tahun pada ketika itu dan adiknya dijaga yang mana akhirnya memeluk Islam dan dibesarkan mengikut adat istiadat dan budaya komuniti Melayu Sarawak.

Bersama-sama Nek Kiah ibu susuan inilah mereka membesar sebagai anak angkatnya dan dari Kampung Panglima Seman mereka berpindah ke Kampung Santubong.  Setelah meningkat dewasa dan cukup matang untuk melayari bahtera perkahwinan telah dijodohkan dengan seorang pemuda Melayu Sarawak kemudiannya serta melahirkan waris-waris McPherson yang berdarah campuran Scottish/Iban dan Melayu Sarawak.

Jika sudah survival dari kecil malah lahir di kalangan jiwa dan roh pejuang baik dari genetik di Scotland (ayahnya) mahupun dari keluarga kepimpinan etnik Dayak Iban (ibunya) dan telahan lagi dibesarkan di kalangan perkampungan Melayu yang sentiasa malar segar dengan sifat patriotisme maka tidak hairanlah waris McPherson iaitu anak perempuannya yang bernama Hajjah Bibi McPherson dinobatkan sebagai antara wanita Sarawak terawal paling berpengaruh di dalam dunia politik Sarawak.  Dan seterusnya disusuli oleh cucunya iaitu tidak lain tidak bukan antara ahli politik wanita Sarawak yang menjadi Menteri di Jabatan Perdana Menteri Malaysia dan Ahli Parlimen Batang Sadong sekarang yakni yang bernama Yang Berhormat Dato Seri Hajjah Nancy binti Syukri.

Begitulah antara alkisahnya seorang penjawat awam bangsa Eropah yang bernama Andrew McPherson, Residen Kapit yang pernah berkhidmat di kala pemerintahan 100 tahun Brooke di Sarawak.  Seperti residen Simanggang iaitu Sir Arundell, McPherson juga matinya juga cukup tragis iaitu di pedang tajam samurai tentera Jepun pada tahun 1942 di Ulu Moyan, Sarawak BUKANNYA di Long Nawang, Kalimantan. RIP.

-HB-

#KamekSayangSarawakBah!

Rujukan:


Hakikat Disebalik Istana Memori (Mind Palace) Sherlock

Apabila siri televisyen British Broadcasting Council (BBC), Sherlock dilancarkan pada tahun 2010, siri yang diterbitkan oleh penerbit Doctor Who, Steven Moffatt ini mencetuskan fenomena di seluruh dunia. Dan siri televisyen ini juga membantu melonjakkan nama pemegang watak versi moden Sherlock Holmes, Benedict Cumberbatch dan Dr. John Watson, Martin Freeman di seantero dunia. Walaupun latar masanya ialah zaman hari ini tetapi elemen-elemen yang terkandung dalam novel yang dikarang Sir Arthur Conan Doyle masih dikekalkan termasuk kemampuan Holmes membuat tekaan dan menyelesaikan misteri-misteri yang sukar. Maka tidaklah mengejutkan apabila Moffat dan rakan penerbitnya, Mark Gatiss menambah satu lagi elemen pada Holmes iaitu istana memori (mind palace).

Apa itu istana memori (mind palace)? Ia sebenarnya satu teknik mengingat bagi membolehkan seseorang itu menyimpan maklumat pada satu lokasi yang diketahui dan menggunakannya pada masa yang sesuai. Menurut mitos, teknik ini diperkenalkan oleh seorang penyair Yunani bernama Simonides dari Ceos. Pada satu ketika, Simonides menghadiri sebuah jamuan atas jemputan seseorang. Selepas beberapa lama dalam majlis, beliau mahu keluar sebentar untuk bertemu dengan dua orang lelaki. Namun apabila Simonides melangkah keluar, dua kenalannya itu tidak kelihatan dan dewan yang menjadi tempat jamuan berlangsung tiba-tiba runtuh yang mengakibatkan kematian ramai hadirin. Walaupun banyak mayat hancur kerana ditimpa runtuhan, Simonides mampu mengenalpasti semua yang berada dalam jamuan tersebut berdasarkan lokasi mereka dalam dewan semasa peristiwa tersebut berlaku. Teknik inilah yang kita hari ini kenali sebagai istana memori atau nama lainnya seperti teater memori dan seni memori.

Untuk mewujudkan sebuah istana memori, bayangkan sebuah tempat yang dapat digunakan untuk simpan memori kita terutama maklumat-maklumat yang dianggap penting. Kita boleh pilih mana-mana tempat sama ada rumah kita sendiri, restoran, hotel, bandaraya terkenal atau laluan ke tempat kerja/sekolah/universiti. Selepas itu, pilih apa imej yang anda mahu pilih bagi setiap informasi yang kita mahu ingat. Kebanyakan pakar mencadangkan jika mahu menggunakan teknik ini, mereka mencadangkan kita memilih imej yang pelik bagi sesebuah informasi. Ini kerana imej-imej ini sebenarnya membantu menguatkan lagi ingatan kita. Contoh kita rancang nak beli barangan dapur seperti cili atau bawang, boleh pilih imej yang berkait dengan objek. Kita tahu cili terutama cili padi pedas jadi kita boleh guna imej cili terbakar. Bila nak kupas bawang, memang tak tahan sampai ke tahap keluar air mata jadi boleh guna imej bawang menangis teresak-esak.

Jadi kenapa orang zaman dahulu menggunakan teknik ini? Sebab paling mudah ialah kos. Ini kerana semasa kegemilangan tamadun Rom dan Yunani, kos untuk menulis amat mahal dan mengambil masa yang lama. Jadi untuk elak situasi sebegini, kebanyakan cendekiawan Rom dan Yunani seperti Cicero menggunakan kaedah ini untuk mengingat ucapan atau syarahan mereka dengan menetapkan turutan apa yang perlu dikatakan dalam satu ruang memori yang kompleks. Kaedah ini diteruskan sehingga ke Zaman Pertengahan di mana cendekiawan dan biarawan mengingat teks-teks keagamaan. Namun selepas penciptaan mesin pencetak oleh Martin Luther, teknik ini sudah tidak lagi digunakan kerana akses pada buku semakin mudah dan keperluan untuk mengingat semakin tidak diperlukan.

Namun ia kembali mendapat perhatian pada akhir abad ke-20 terutama pada kejohanan-kejohanan memori antarabangsa. Di sini, peserta-peserta menggunakan teknik ini untuk mengingati bilangan objek yang banyak mengikut tertib. Seorang peserta bernama Simon Reinhard memegang rekod mengingati sekotak kad pakau paling pantas dengan catatan masa 21.19 saat dalam Kejohanan Terbuka Jerman pada tahun 2011. Dua tahun selepas itu, Reinhard sekali lagi mencatatkan satu rekod membanggakan dengan berjaya mengingat 370 kad mengikut tertib. Bagi Alex Mullen pula, pasti anda tidak menyangka pelajar jurusan perubatan dari Universiti Mississippi ini sebenarnya juara dunia dalam bab mengingat. Mullen memegang rekod dunia kerana mengingat bilangan nombor sebanyak mungkin dalam tempoh sejam iaitu 3,029 dan memegang enam rekod Amerika Syarikat dalam bab ini termasuk mengingati 3,888 nombor binari dalam tempoh 30 minit.

Nampak macam mustahil kan lebih-lebih lagi selepas membaca pencapaian-pencapaian menakjubkan oleh dua individu ini. Mesti ada yang kata mereka ini mempunyai saiz otak berbeza dengan orang biasa seperti kita. Hakikatnya, mereka ini sama saja dengan kita dari segi saiz otak. Buktinya, sekumpulan saintis dari University College London diketuai Eleanor Maguire mengimbas otak 10 individu yang menduduki kedudukan teratas dalam kejohanan memori sedunia. Melalui kajian ini, Maguire berharap apa perbezaan dalam otak mereka yang memberi kemampuan luar biasa dari segi memori. Namun selepas imbasan dibuat, tiada perubahan struktur otak yang dapat dikesan. Sebaliknya, pasukan Maguire mengesan bagaimana pemilihan tiga bahagian dalam otak termasuk pemanduan arah. Bagi individu-individu seperti Mullen dan Reinhard, mereka ingat dengan berjalan sekitar istana memori mereka, teknik sama yang digunakan Holmes dan musuhnya, Charles Augustus Magnussen (Lars Mikkelsen) dalam siri televisyen Sherlock.

Melihat kepada teknik dan sejarah di sebalik istana memori, tidaklah mengejutkan mengapa pencipta watak ikonik ini, Sir Arthur Conan Doyle tidak menyebut perihal ini dalam semua cerita membabitkan Holmes. Sebaliknya, Doyle menyifatkan memori ciptaannya kepada kewujudan sebuah ruang tersusun dan berisi bernama loteng otak. Kuncinya di sini ialah ia digunakan untuk simpan maklumat yang disifatkan berguna dan hanya boleh diakses serta digunakan bila maklumat tersebut dirasakan berguna. Jika tidak, maklumat tersebut akan hilang dari memori kita. Menurut Maria Kornikova, penulis buku Mastermind: How to Think Like Sherlock Holmes, istana memori sebenarnya membantu kita menyimpan maklumat lebih spesifik. Atas sebab itu, Holmes hanya menyimpan maklumat yang benar-benar penting saja dan membuang semua memori lain keluar termasuk benda yang bersifat remeh-temeh.

Namun jika ada menyangka istana memori perlu dibina dengan lokasi sebenar, tidak juga. Ini dibuktikan melalui satu eksperimen yang dijalankan oleh sekumpulan saintis dari Universiti Alberta di Kanada diketuai Jeremy Caplan. Dalam eksperimen tersebut, satu kumpulan diminta membina istana memori menggunakan bangunan yang mereka tahu. Kumpulan kedua diminta membina istana memori berdasarkan struktur maya sementara kumpulan ketiga diminta mengingat tanpa menggunakan teknik istana memori. Hasilnya, kedua-dua kumpulan berjaya mengingati semua maklumat dengan tepat dan lebih baik berbanding kumpulan ketiga.

Christopher Madan, seorang penulis bersama untuk kajian ini menyifatkan tidak mustahil membina istana memori berdasarkan imaginasi tetapi ia sedikit sukar kerana ia menambah satu lagi lapisan maklumat untuk diingat. Contohnya, versi Magnussen untuk istana memorinya ialah bilik kebal kediamannya, Appledore. Menurut Madan, membina istana memori berdasarkan sebuah bilik yang besar dan kosong tidak akan berkesan tetapi jika ia mempunyai lokasi-lokasi yang boleh dikenalpasti, ia masih boleh dicapai. Sepanjang siri ketiga Sherlock, kita dapat lihat versi istana memori Magnussen iaitu bilik stor yang menyimpan maklumat semua mangsa dan bilik projektor untuk melihat peristiwa-peristiwa yang berlaku termasuk peristiwa Holmes menyelamatkan Watson dari dibakar dalam unggun api Guy Fawkes sempena mengingati peristiwa Gunpowder Plot.

Walau bagaimanapun, tidak semua elemen istana memori yang dianggap benar-benar terjadi dalam dunia sebenar. Contoh paling mudah ialah Magnussen mengakses maklumat dari Appledore bergerak. Semua maklumat itu timbul seolah-olah seperti melihat ia pada skrin komputer. Holmes menyangka semua ini terjadi kerana Magnussen memakai cermin mata Google Glass yang berdaya maju tetapi terkejut bila semua maklumat itu datang dari istana memori Magnussen itu sendiri. Bagi pakar memori dari Universiti California, Larry Squire, bila melihat adegan Magnussen mengakses maklumat seperti melihat skrin, ia sebenarnya tidak betul dari segi biologi dan menyifatkan pihak produksi menggunakan lesen kreatif pada aspek ini untuk menunjukkan bagaimana pesaing Holmes beroperasi.

SUMBER


Salah Guna AI Sampai Lukis Gambar Rasulullah

Ada orang minta Artificial Intelligence (AI) lukis gambar Rasulullah. Dia taip Prophet Muhammad. Lepas seminit, AI pun tunjukkan gambar yang dilukis. Sekali yang keluar gambar Saladin. Mungkin sebab Salahuddin Al-Ayubi femes kat internet kalau orang google Islam dan Perang Salib. Saladin bangsa kurdi, Rasulullah bangsa arab quraisy. Takkan sama kot.Macam mana AI lukiskan gambar? Benda ni bukan dari wahyu atau Creatio ex nihilo (Latin for “creation out of nothing”). AI akan cipta apa yang orang minta bersumberkan carian dan data banyak-banyak dalam internet. In a way, jawaban AI hanyalah entry dari manusia sendiri yang menggunakan internet. Lebih kepada algorithm.Kalau tengok mockumentary Cunk on Earth, pengacara sinikal tu pun tak berani nak buat jenaka pasal Islam. Agama ni banyak benda yang sensitif. Pasal takde muslim yang lukis gambar Rasulullah, jadi AI pun tak boleh nak keluarkan lukisan kalau orang minta. Takde entry dari manusia, takdelah produk dari AI. Berbeza dengan Kristian yang banyak melukis potret Jesus, kenapa Islam tak lukis satu pun lukisan Nabi Muhammad?

Pasal hukumnya haram. JAKIM pada tahun 2009 telah mewartakan: “Perbuatan melukis, melakar, mengukir, mengilustrasi atau memvisualisasikan gambar para malaikat, Nabi-Nabi terdahulu, Rasulullah SAW dan ahli keluarga serta para Sahabat Baginda SAW utama atau melakonkan watak-watak mereka dalam apa juga bentuk adalah haram.”Kalau nak lagi faham, katalah ada orang cuba lukis gambar Rasulullah. Apa yang dia lakar atas kanvas, tidak akan menyerupai Nabi yang asli. Di situ boleh jadi penipuan. Kan ada hadis sebut siapa yang menipu atas nama baginda, tempatnya di neraka dah tersedia. Ada orang berani booking seat neraka?Manusia takkan lari daripada kesilapan. Katalah orang buat lukisan baginda, lepastu ciri-ciri yang dilakarkan tak kena dengan kemuliaan dan kesempurnaan Nabi Muhammad, bimbang-bimbang menyakiti hati baginda.وَمَا كَانَ لَكُمْ أَن تُؤْذُوا۟ رَسُولَ ٱللَّهِ..Dan tidak boleh kamu menyakiti (hati) Rasulullah.. (Surah Ahzab ayat 53)Memadailah keindahan paras baginda dikumpulkan dalam kitab Syamail Muhammadiah karangan Imam Tirmizi dan kitab Asy-Syifa’ karangan Qadi Iyadh. Rasulullah adalah qudwah dan uswatun hasanah. Gambaran dari tangan manusia biasa tak mampu merangkumkan keindahan baginda. Malah merisaukan jika lakaran yang tidak sempurna boleh membuat umat memandang serong kepada baginda. Takut jadi fitnah. Lebih mengkhuatirkan jika ada orang yang asalnya cinta kepada Rasulullah, tetapi setelah melihat lakaran baginda dari khayalan manusia biasa, dia boleh berubah sikap. Ini yang kita tak nak.

Ulama’ Islam bersepakat dalam pengharaman ini:1. Fatwa Syeikh Hasanain Makhluf Rahimahullah yang bertarikh 5 Mei 1950 melalui al-Fatawa al-Islamiyyah, Jilid 4, halaman 1297 yang mana turut mengatakan haram.2. Lajnah al-Fatwa Al-Azhar pada Jun 1968.3. Majlis Majma’ Buhuth Islamiyah pada bulan Februari 1972.4. Muktamar ke-8 Majma’ pada bulan Oktober 1977.5. Majlis Majma’ pada bulan April 1978.6. Dar Ifta’ Mesir pada bulan Ogos 1980.Inilah faktor mengapa AI gagal untuk lukis gambar Rasulullah. Pasal takde contoh dari umat Islam, jadi takdelah gambar Rasulullah yang dimuatnaik dalam mana-mana website. Bagaimanapun, ada satu riwayat yang menarik. Wujud satu gambar yang takde siapa upload dalam internet. AI pun tak tahu. Boleh buka kitab Dalail Nubuwwah karangan Al-Hafiz Imam Al-Baihaqi, kitab Hayatus Sahabah karangan Maulana Yusuf Al-Khandalawi, kitab Al-Mustadrak karangan Imam Hakim dan Tafsir Ibn Katsir bagi Surah Al-A’raf ayat 157.Pada satu hari, Hisyam bin al-As (r.a.) dan seorang lagi sahabat pergi ke Rom. Mereka disambut oleh Heraclius. Di sana, dua orang sahabat ini ditunjukkan gambar Nabi-Nabi.“Seterusnya, dia membuka lagi gambar lain yang berwarna putih. Dia bertanya, “Adakah kamu kenal siapa ini?” “Ya. Kami kenal. Ini ialah Muhammad Rasulullah SAW.” Dengan tidak semena-mena kedua-dua Sahabat itu mengalirkan air mata. Hanya Allah Yang Maha Mengetahui apakah perasaan kedua-dua orang Sahabat itu. Hercules berkata, “Adakah kamu yakin ini gambarnya?” “Ya.”Ia terlakar atas sutera dan diwarisi dari Nabi Adam yang meminta Allah tunjukkan siapakah anak cucunya yang menjadi Anbiya’. Gambar tersebut disimpan oleh Kerajaan Rom dan dikatakan bakal diambil semula oleh Umat Islam pada zaman Imam Mahdi esok.


Spesis Baru Dikenali Lipas Laut Ditemui Di Nusantara!

Alam semulajadi mempunyai terlalu banyak spesis yang masih belum ditemui lagi. Apatah lagi spesis-spesis yang dijangka sudahpun pupus tetapi masih berkeliaran di hutan.

Selama ini pula kekangan teknologi menghalang sebarang ekspedisi pencarian di dasar laut. Disebabkan itulah hanya lima peratus sahaja dasar laut telah diterokai (Copley, 2014).

Perkara ini amat menghairankan, kerana permukaan Bulan dan Marikh sudahpun diterokai melalui satelit. Namun permukaan laut masih lagi dijadikan tanda tanya besar.

Kerugiannya ialah manusia tidak dapat mengenali alam ini.

Salah satu tanda tanya besar itu dijawab baru-baru ini. Sekitar tahun 2018, sepasukan penjelajah daripada Universiti Negara Singapura telah menjalankan pencarian besar di 63 tempat berlainan di laut Jawa Barat.

Kawasan pencarian mereka pun sangat luas, sekitar 800 meter hingga 2,100 meter dalam. Misi ini turut menerima kolaborasi daripada Pusat Penyelidikan Laut Institut Sains (LIPI-RICO) Indonesia.

Mereka menggunakan banyak peralatan dasar laut untuk menjalankan misi ini.

Dan selama dua minggu, sebanyak 12,000 haiwan laut (Lee Kong Chian Natural History Museum, 2018) dalam kalangan 800 spesis berbeza dikeluarkan.

Lebih daripada 200 keluarga porifera (span), obor-obor, moluska, tapak sulaiman, landak laut, ketam, udang dan ikan dikeluarkan mereka.

Namun dua tahun kemudian, mereka menyedari bahawa mereka telah menemui spesis baru.

Dalam kelas haiwan, ada satu “order” yang dinamakan isopoda. Kategori ini meliputi 4,500 spesis persekitaran laut.

Dan salah satu spesisnya ialah bathynomus raksasa yang didapati suka mem4kan b4ngkai-b4ngkai haiwan di dasar laut (Practical Fishkeeping, n.d.).

Perkenalkan “lipas laut” yang seakan-akan sama dengan lipas di darat.

Bathynomus raksasa mempunyai gaya kehidupan sama seperti lipas darat. Mereka boleh berlapar begitu lama tanpa kehilangan berat dirinya.

Namun perbezaannya, lipas laut ini tiada pem4ngsa yang menganc4m kehidupan mereka (Osterloff, n.d.). Semakin banyak b4ngkai, semakin bahagialah mereka.

Mereka mempunyai 14 kaki yang mudah merayap di kawasan-kawasan pasir dasar laut.

Spesis ini mempunyai pelbagai jenis bentuk dan saiz dengan purata 33 sentimeter besar. Ada yang boleh membesar sampai 50 sentimeter pun.

Penemuan ini melambangkan kekayaan saintifik dan keagungan teknologi. Malah mereka juga mampu belajar lagi tentang hubungannya dengan haiwan-haiwan lain (Randall, 2020).

Spesis lipas ini berlainan dengan Ligia exotica yang senang kata merupakan isopod seperti kutu kayu.

Saiz mereka tidak melebihi lima sentimeter pun, dengan kebiasaan jantan lebih besar berbanding betina.

Bagi tahun ini saja, para saintis menemui 21 spesis burung baharu di Indonesia (Dipa, 2020). Malah tahun lepas pula banyak spesis laut ditemui, seperti ikan Mola Mola di Bali.

Spesis ini sesuai dikatakan ikan bertulang paling berat yang mem4kan obor-obor (Wormald, 2019).

Penemuan-penemuan baharu ini mungkin kerana selama ini kurang penyelidikan di Indonesia.

Perkara ini membuktikan bahawa laut perlu dijaga, kerana dikhuatiri gaya hidup manusia membuatkan spesis-spesis laut pupus tanpa dikenalpasti pun.

Dan kesannya jauh mengatasi kebaikan. Sesetengah spesis sememangnya bersifatkan pec3r0boh (inv4sive). Namun jika spesis semulajadi dilenyapkan daripada ekosistem, salah satu masalahnya ialah kawalan populasi.

Jika pem4ngsa hilang, tentu sekali m4ngsa-m4ngsanya akan beranak-pinak lebih banyak sekaligus membawa tekanan terhadap ekosistem. Proses ini digelar “tropic cascade” yang mengganggu rantaian makanan semulajadi.

Penemuan lipas laut sememangnya menaikkan semangat orang ramai untuk menjalankan ekspedisi-ekspedisi lain untuk mengeluarkan rahsia laut Nusantara ini.

RUJUKAN:

Copley, J. (2014, Oktober 4). Mapping the deep, and the real story behind the “95% unexplored” oceans. University of Southampton. Retrieved from http://moocs.southampton.ac.uk/oceans/2014/10/04/mapping-the-deep-and-the-real-story-behind-the-95-unexplored-oceans/

Dipa, A. (2020, Februari 17). 21 new species added to Indonesian bird collection. The Jakarta Post. Retrieved from https://www.thejakartapost.com/news/2020/02/17/21-new-species-added-to-indonesian-bird-collection.html

Lee Kong Chian Natural History Museum. (2018, April 17). South Java deep sea expedition. National University of Singapore.  Retrieved from https://lkcnhm.nus.edu.sg/research/sjades2018/

Osterloff, E. (n.d.). Giant isopods: curious crustaceans on the ocean floor. Natural History Museum. Retrieved from https://www.nhm.ac.uk/discover/giant-isopods-curious-crustaceans-on-the-ocean-floor.html

Practical Fishkeeping. (n.d.). Giant isopods on display at UK aquarium. Retrieved from https://www.practicalfishkeeping.co.uk/fishkeeping-news/giant-isopods-on-display-at-uk-aquarium/

Randall, I. (2020, Julai 16). Depth star: Gruesome-looking ‘Darth Vader’ sea cockroach discovered at the bottom of the Indian Ocean is identified as a new species. Daily Mail. Retrieved from https://www.dailymail.co.uk/sciencetech/article-8530763/Gruesome-looking-Darth-Vader-sea-cockroach-Indian-Ocean-identified-new-species.html

Wormald, S. (2019, September 26). Suprising Marine Animals Found in Indonesia. Padi. Retrieved from https://blog.padi.com/2019/09/26/surprising-marine-animals-found-in-indonesia/


Kenapa Nombor 13 Sangat Ditakuti Oleh Masyarakat Dunia?

Setiap bangsa pasti miliki kepercayaan terhadap sesebuah hari, tarikh ataupun nombor yang dikatakan membawa nasib buruk. Antaranya kita seringkali beranggapan malam jumaat adalah hari untuk akak cantik, kak lang dan bang cong bersuka ria. Maka kita semua tidak digalakkan untuk keluar pada malam dan hari tersebut.

Bagi masyarakat barat pula, nombor 13 memberi igauan buruk ataupun ketakutan kepada mereka. Hal ini anda boleh lihat di barat kerana mereka sangat tidak menyukai nombor 13. Mereka punya benci tu sampai tingkat 13 digantikan dengan 12A di dalam bangunan. Malah pada setiap tarikh ke-13, ramai yang akan duduk sahaja di rumah kerana paranoid nasib buruk bakal menimpa mereka.

Persoalannya macam mana masyarakat barat yang maju tu boleh takut sehingga terkencing dengan nombor 13?

Ketakutan terhadap nombor 13 dipercayai muncul hasil daripada tradisi Kristian yang dipegang oleh masyarakat barat. Menurut tradisi tersebut, Jesus telah dikhianati oleh Judas yang merupakan tetamu ke-13 dalam peristiwa Santapan Terakhir. Situasi itu telah membuatkan Jesus telah disalib sehingga mati oleh pihak pemerintah pada hari Jumaat. Maka dari situ muncul kepercayaan bahawa nombor 13 terutamanya setiap 13hb yang jatuh pada hari jumaat dianggap membawa sial. Masyarakat barat juga percaya bahawa pada tarikh 13hb hari jumaat, pembunuhan pertama telah terjadi di dunia.

Walau bagaimanapun, ketakutan terhadap nombor 13 ini bukan sahaja muncul dalam tradisi Kristian tetapi turut wujud dalam masyarakat lain. Antaranya dalam mitologi Viking, Loki yang dipercayai tuhan ke-13 telah membuat onar dalam majlis di Valhalla sehingga menyebabkan dewa Baldr mati. Dari situ muncul kepercayaan bahawa jika anda berkumpul 13 orang, nescaya salah seorang akan pergi ke alam sebalik mata.

Seterusnya, ketakutan terhadap nombor 13 telah wujud seawal era tamadun Mesopotamia. Hal ini dapat dibuktikan apabila catatan mengenai nombor 13 telah wujud dalam Kod Hammurabi yang bertarikh sekitar tahun 1760 sebelum masihi. Bermakna dari dulu lagi manusia memang takut kepada nombor 13 dan mungkin orang Mesopotamia telah menyebarkan ketakutan tersebut ke seluruh dunia. Buktinya, nombor 39 yang merupakan ganda 3 kali bagi nombor 13 dianggap sebagai malang di beberapa kawasan di Afghanistan.

Sekarang ini betul ke nombor 13 memang bawa malang dan sial?

Katanya ketakutan terhadap nombor 13 bermula pada tarikh 13 Oktober 1066 yang menjadi hari terakhir pemerintahan King Saxon Harold II sebelum dibunuh oleh Duke of Normandy, William. Ditambah lagi dengan penahanan dan pembunuhan Knights Templar dalam Perang Salib oleh Raja Perancis pada 13 Oktober 1307.

Peristiwa paling besar yang menunjukkan nombor 13 membawa malang adalah kegagalan pesawat Apollo 13 mendarat di bulan. Ada yang mendakwa kegagalan itu disumbangkan oleh nombor 13 kerana secara kebetulan nama Apollo 13 dan pesawat berlepas pada pukul 13:13. Bermula dari situ, masyarakat barat akan sedaya upaya mengelak daripada nombor 13.

Buktinya terdapat beberapa pesawat penumpang di barat tidak menyediakan kerusi bernombor 13. Malah di Formula 1, tiada kereta yang sudi membawa nombor 13. Pesawat F-13 juga tidak wujud di Amerika Syarikat kerana pilot di sana bimbang nombor 13 akan membawa kecelakaan. Bagi kita pula nombor 13 membawa erti yang paling pilu kerana tarikh 13 Mei 1969 mencatatkan satu peristiwa buruk buat Malaysia.

Kesimpulannya, mungkin setiap peristiwa yang melibatkan nombor 13 hanya kebetulan semata-mata. Tapi bagi sesetengah orang itu adalah satu petanda. Samalah macam kita, bila tiba malam jumaat terus takut dengan hantu.

RUJUKAN:

Fritscher, L. (2020, November 20). Triskaidekaphobia or fear of the number 13. Verywell Mind. Dipetik daripada https://www.verywellmind.com/triskaidekaphobia-2671880

Handwerk, B,. & Roach, J. (2015, November 13). Where our fear of friday the 13th came from. National Geographic. Dipetik daripada https://www.nationalgeographic.com/culture/article/151113-friday-13-superstition-phobia-triskaidekaphobia-culture

Maranzani, B. (2021, Ogos 10). What’s so unlucky about the number 13? History. Dipetik daripada https://www.history.com/news/whats-so-unlucky-about-the-number-13

Nasron Sira Rahim. (2015, Mei 30). Siri misteri: Sumpahan angka 13. Berita Harian. Dipetik daripada https://www.bharian.com.my/bhplus-old/2015/05/58041/siri-misteri-sumpahan-angka-13


Benarkah Kenyataan YDPA Melanggar Prinsip Raja Berperlembagaan?

Ahli Parlimen Pasir Gudang, Hassan Karim telah dilaporkan oleh Sinar Harian [1] telah mengeluarkan kenyataan iaitu “Saya beranggapan kenyataan Datuk Pengelola Bijaya Diraja itu sebagai satu pelanggaran terhadap prinsip Raja Berperlembagaan dalam sebuah negara yang mengamalkan demokrasi berparlimen.” Sejauh mana kebenaran pandangan yang diutarakan oleh YB Pasir Gudang ini?

Berdasarkan kenyataan yang dikeluarkan, kita boleh menggariskan 3 isu utama telah dalam memahami hubungan antara Institusi Diraja dengan Institusi Demokrasi Berparlimen menurut lunas Perlembagaan.

YB Pasir Gudang telah merujuk Perlembagaan Persekutuan Perkara 47: Kelayakan menjadi ahli parlimen iaitu terdiri daripada ahli di Dewan Negara dan ahli di Dewan Rakyat. Maka beliau berhujah bahawa “kepercayaan wajar diberi kepada mereka untuk menimbang mana yang baik dan mana yang merosakkan negara.”

Sebelum kita menelusuri dengan lebih lanjut perihal Perkara 47 ini, ketiga-tiga cabang kerajaan iaitu Eksekutif, Perundangan dan Kehakiman ini memiliki hubungan antara satu sama lain dan juga hubunga dengan Institusi Beraja. Malaysia tidak mengamalkan doktrin pemisahan kuasa yang tulen.

Hubungan Cabang Eksekutif dengan Institusi diRaja khususnya YDPA boleh dilihat dalam banyak peruntukan Perlembagaan seperti YDPA memiliki budi bicara melantik Perdana Menteri. Manakala, asas kepada hubungan Raja dan Eksekutif terkandung dalam Perkara 39: “Kuasa eksekutif Persekutuan hendaklah terletak hak pada Yang di-Pertuan Agong…”

Seperti mana hubungan YDPA dengan badan eksekutif, Perlembagaan Persekutuan juga telah menggariskan hubungan YDPA dengan badan Perundangan di bawah Perkara 44: Keanggotaan Parlimen “Kuasa perundangan Persekutuan hendaklah terletak hak pada Parlimen yang hendaklah terdiri daripada Yang di-Pertuan Agong dan dua Majlis Parlimen yang dikenali sebagai Dewan Negara dan Dewan Rakyat.”

Sehubungan itu, adalah tidak tepat untuk menganggap berlakunya pelanggaran prinsip Raja Berperlembagaan terhadap Demokrasi Berparlimen apabila institusi YDPA juga sebagai salah satu anggota Parlimen.

Kenyataan Istana 28 Oktober [2] yang menyeru agar Belanjawan 2021 diluluskan telah difahami sebagai satu bentuk campur tangan terhadap kebebasan Ahli Parlimen mengundi sama ada untuk meluluskan atau membantah RUU tersebut.

Kenyataan tersebut perlu difahami secara cermat di mana titah baginda pada Perenggan 3 itu bertitik tolak daripada frasa ‘perbalahan politik’. Perbalahan tersebut boleh menyebabkan focus menjaga ‘kebajikan rakyat serta kesejahteraan negara’ itu diabaikan hingga mengakibatkan Belanjawan 2021 tergantung disebabkan perbalahan politik politik.

Kegagalan Belanjawan 2021 disebabkan perbalahan politik atau kegagalan disebabkan kandungan Belanjawan yang tidak mementingkan rakyat dan negara merupakan 2 punca kegagalan yang berbeza. Sehubungan itu, punca pertama tersebut merupakan peringatan yang diberikan oleh YDPA kepada semua Ahli Parlimen agar Belanjawan 2021 tidak terjejas disebabkan perbalahan politik.

Apabila YDPA bertitah juga dengan frasa “… supaya Belanjawan 2021 diluluskan tanpa sebarang gangguan” juga tidaklah bermaksud Hak Ahli Parlimen untuk membantah Belanjawan dinafikan. Secara proseduralnya, undian lulus boleh dilihat berdasarkan i. Undian Parlimen secara kolektif dan ii. Undian secara persendirian oleh individu Ahli Parlimen.

Situasi untuk membolehkan sesebuah Belanjawan diluluskan, hanya memerlukan majoriti mudah Parlimen sahaja. Situasi ini adalah maksud yang lebih hampir untuk frasa tersebut di mana tiada sebuah perintah yang dikeluarkan untuk Bajet ini mendapat sokongan undi oleh 222 ahli dewan.

Di samping kita melihat kenyataan Istana dari kedudukan sebagai Ahli Parlimen, kenyataan tersebut juga perlu mengambil kira juga kapasiti YDPA sebagai salah seorang anggota Parlimen yang diberikan hak perundangan. Berdasarkan tatacara perundangan bagi membolehkan sesebuah Rang Undang-Undang diwartakan sebagai sebuah Akta Parlimen, Perkara 66(4) menyatakan RUU tersebut hendaklah mendapat perkenan diraja dalam tempoh 30 hari permohonan dikemukakan.

Walaupun YB Pasir Gudang merujuk Perkara 102 berkaitan kuasa Parlimen terhadap mana-mana tahun kewangan – Perkataan ‘Parlimen’ itu haruslah merujuk kepada Perkara 44: Keanggotaan Parlimen yang mana YDPA juga sebahagian daripadanya. Maka, peranan YDPA dalam Parlimen tidak boleh diketepikan.

Perkara 102 hanya menyebut ‘sebelum’ RUU Perbekalan diluluskan. Sebelum sesebuah Belanjawan diluluskan, Belanjawan ini dinamakan sebagai ‘RUU Perbekalan’ / ‘Supply Bill’ dan RUU ini merujuk pada Perlembagaan Persekutuan Perkara 100. Akan tetapi, Perkara 100 tidak menceritakan bagaimana proses RUU Perbekalan ini diluluskan.

Namun, sekiranya kita merujuk Perkara 67(1)(d) iaitu RUU Wang, peruntukannya adalah bersamaan dengan RUU Perbekalan. Maka boleh dinisbahkan bahawa RUU Perbekalan (Supply Bill) juga merupakan RUU Wang (Money Bill). Maka, bagi memahami bagaimana Money Bill ini diluluskan, Perkara 68(1) memperuntukkan RUU Wang hendaklah diperkenankan oleh YDPA, jika diarahkan selainnya oleh Dewan Rakyat.

Sekiranya kita memahami bahawa YDPA juga akan terlibat dengan proses memperkenan Belanjawan 2021 ini, sudah tentu YDPA masih berada dalam kuasa baginda untuk menitahkan Belanjawan 2021 ini diluluskan demi kebajikan rakyat dan kesejahteraan negara.

Penutup

Kefahaman bahawa bahawa YDPA bukan sebahagian daripada Institusi Demokrasi Berparlimen merupakan pandangan yang tidak tepat kerana Perlembagaan telah mengiktiraf keanggotaan YDPA dalam Parlimen.

Pembaca perlu merenung kembali catatan oleh Sultan Azlan Shah, 1986 “A King is a King, whether he is an absolute or a constitutional monarch … It is a mistake to think that the role of a King … is confined to what is laid down by the Constitution. His role far exceeds those constitutional provisions.”

Pembentukan Persekutuan Tanah Melayu dan Perlembagaan Persekutuan tidak menjadikan 3 doktrin pengasingan kuasa antara Parlimen, Eksekutif dan Kehakiman itu berdiri secara bebas dan sendiri. Bahkan kuasa tersebut adalah milik Kuasa Yang di-Pertuan Agong itu sendiri dan kemudiannya diperturunkan oleh Perlembagaan menerusi Perkara 39 dan Perkara 44 agar cabang kerajaan ini menjalankan amanah tersebut.

#DaulatTuanku

RUJUKAN:

[1] https://tinyurl.com/Belanjawan-Hormati-Parlimen

[2] https://tinyurl.com/Kenyataan-Istana

[3] Perlembagaan Persekutuan


7P Adalah Rahsia Penyebaran Islam Di Nusantara. Apakah Ia?

Bismillah. Segala puji bagi Allah, selawat dan salam atas junjungan Rasululllah SAW, ahli keluarga baginda dan para sahabat ridwanullah ‘alaihim ajma’in. Salam kasih kita kepada sekalian tabien, tabi tabien, para ulama dari salaf dan khalaf, para ulama mutaqaddimun dan mutakhirun. Tidak dilupakan kecintaan kita kepada sekalian Auliya Allah, Para Ulama’ yang haq, para Sultan yang benar lagi berdaulat serta para pahlawan serta laksamana yang menjadi asbab penyebaran Islam di tanah air tercinta. Salam ingatan kepada sekalian Guru yang padanya kita mengambil manfaat dan bersandar sanad. Al fatihah.

Kita berehat sebentar ilmu perkerisan. Terima kasih atas sokongan pembaca pada artikel keris hamba yang sebelum ini. Pada tulisan kali ini, hamba suka untuk berkongsi tentang apakah formula atau rahsia gerakan Ulama’ dahulu hingga Islamnya wilayah Nusantara ini tanpa peperangan dan secara damai. Jika kekuatan Tuah kata P.Ramlee pada huruf Ta, maka Rahsia dakwah di kepulauan ini terletak pada 7P. Apakah ia 7P?.

[1] PERNIAGAAN – Dakwah melalui Jalan Perniagaan / Perdagangan.

Sejarah merakamkan kedatangan Islam ke negara ini didorong oleh kemasukan para pendakwah melalui aktiviti perdagangan yang berkembang pesat terutamanya pada zaman kegemilangan Kerajaan Melaka.

Islam disebarkan melalui akhlak dan tingkah laku para pedagang yang terpuji, mendekati pihak Istana dan pemerintah sekaligus melahirkan ulul amri dan rakyat yang patuh kepada syariat. Menurut catatan China, pedagang-pedagang Islam sudah ada di kawasan perairan melayu semenjak pertengahan abad ke-7 lagi.

Pedagang-pedagang Islam dipercayai telah mendirikan koloni-koloni mereka di Perairan Semenanjung Tanah Melayu dan Sumatera untuk menjalankan kegiatan perdagangan. Selain menjadi pedagang, saudagar-saudagar tersebut menjalankan kegiatan dakwah di kawasan-kawasan yang disinggahi.

[2] PEMERINTAHAN – PERLUASAN KUASA – Dakwah melalui Jalan Pemerintahan.

Dua buah negara yang memainkan peranan penting dalam penyebaran Islam melalui usaha penaklukan ialah Melaka (pada abad ke-15) dan Acheh (pada abad ke-16 dan 17). Di zaman keagungan Melaka, Melaka telah menakluki banyak daerah dari negeri di Semenanjung dan juga Sumatera seperti Pahang, Kedah, Siak, Rokan, dan lain-lain Iagi. Melalui penaklukan ini, Islam telah disebarkan ke negeri-negeri tersebut.Kebiasaannya, raja di sesebuah negeri yang ditawan tidak sukar diislamkan kerana secara sukarela mereka menerima Islam sebagai satu Iangkah untuk mendapatkan layanan yang baik dari pemerintah negeri yang menawannya. Pengislaman raja sesebuah negeri biasanya diikuti oleh rakyat.

Lantaran melihat betapa penting Umat Islam mempunyai Raja atau Sultan sebagai pengabsahan kedaulatan syariah Islam kerana apapun perbahasan dan keputusan para ulama’ akan suatu hukum tidak akan menjadi suatu yang ‘legal’ melainkan adanya titah Raja berdaulat. Justeru itu, para Ulama’ telah memanfaatkan keadaan sosial politik ketika itu yang berpaksikan kepada kedaulatan Raja secara belakang tabir dan masuk ke dalam Istana, mengislamkan Raja sehingga antara mereka menjadi penasihat berpengaruh kepada Raja itu sendiri. Peranan Tokku Paloh, Tok Pulau Manis, Syaikh Syamsuddin Al Sumatrani antara figur ulama’ yang berdamping dengan Sultan. Sebahagian ulama’ sendiri mengambil peranan menjadi Sultan atau Raja pemerintah apabila melihat adanya ruang dan kerajaan sedia ada tidak dapat berperanan. Beberapa contoh dapat kita lihat ialah;

i. Sunan Gunung Jati, (salah seorang Wali Songo) Kesultanan Cirebon. Syarif Hidayatullah atau Sunan Gunung Jati pada tahun 1479 telah diangkat menjadi Sultan Kesultanan Cirebon menggantikan Pangeran Walangsungsang dengan bergelar Sultan Syarif Hidayatullah atau Ingkang Sinuhun Kangjeng Susuhunan Jati Purba Panetep Panatagama Awlya Allah Kutubid Jaman Khalifatur Rasul. Kesultanan ini menjadi kerajaan ternama di Jawa Barat pada abad ke15 dan 16M. Lokasinya di pantai Utara Pulau Jawa yang merupakan sempadan antara Jawa Tengah dan Jawa Barat membuatkan menjadi jambatan antara kebudayaan Jawa dan Sunda. Salah seorang putera Sunan Gunung Jati bernama Maulana Hasanuddin telah diangkat menjadi Raja di Banten dan bergelar Sultan Maulana Hasanuddin, Sultan Pertama Kesultanan Islam Banten. Sultan Hasanuddin Ibni Syarif Hidayatullah pula telah membina Masjid Agung Banten sebagai pusat pendidikan dan telah meluaskan wilayh dan menyebarkan Islam ke Lampung dan daerah-daerah sekitar Sumatera Selatan.

ii. Sayyid Abu Bakar. Seorang Sayyid dari Johor yang merupakan pendakwah Islam di Sulu. Beliau datang ke Brunei dan Sulu pada tahun 1450M dan menjalankan dakwah di Sulu hingga mengambil keputusan tinggal secara tetap. Kemudiannya, berkahwin dengan anak Rajah Baginda, pemerintah tempatan dan susuk yang sangat dihormati dan diangkat menjadi wakil Rajah Baginda. Setelah kemangkatan Rajah Baginda, Sayyid Abu Bakar ditabalkan menjadi Sultan pertama Sulu dengan gelaran Paduka Mahasari Maulana Sultan Shariful Hashim. Menjadi Sultan pertama Kesultanan Sulu bergelar Paduka Mahasari Maulana Sultan Shariful Hashim. Baginda berjaya menubuhkan Kesultanan yang kukuh di kepulauan Sulu hingga berpengaruh ke pulau-pulau Visaya, Luzon, Sulawesi, Palawan dan Borneo Utara termasuk Sabah.

iii. Raden Patah, murid dan menantu kepada Sunan Ampel. Sunan Ampel mendapat petunjuk supaya dibinanya pemerintahan untuk memayungi dakwah Islam di Jawa menggantikan kerajaan Majapahit yang sudah melemah. Lalu tertegak Kesultanan Demak, yang mana Sunan Ampel telah mencaturkan agar menantunya Raden Patah, Putera kepada Raja terakhir Majapahit Prabu Wijaya menjadi Sultan.

Kesultanan Demak merupakan kerajaan Islam pertama di tanah Jawa dan telah berperanan besar dalam proses Islamisasi Jawa ketika itu (menjadi pusat penyebaran Islam). Sunan Ampel telah berpesan kepada Raden Patah jangan sesekali menyerang kerajaan Majapahit kerana Raja Brawijaya tetap Ayahanda Raden Patah walau berbeza agama.

v. Syarif Muhammad Kebungsuan, Kesultanan Maguindanao. Baginda yang turut dari Johor merupakan saudara kandung Sayyid Abu Bakar atau Sultan Shariful Hashim – Sultan Sulu pertama. Kedatangan Syarif Muhammad Kebungsuan sekitar tahun 1515M di bahagian pantai barat Mindanao dalam usaha menyebarkan dakwah. Akhirnya Syarif Muhammad Kebungsuan mendapat pernyataan taat setia daripada ketua-ketua suku penduduk Mindanao yang memeluk Islam ditangannya. Dari keturunan Sultan Syarif Muhammad Kebungsuan, lahirlah generasi pemerintah ahlul bait Rasulullah di Mindanao.

vii. Sharif Ali. Diriwayatkan Sharif Ali dari keturunan Rasulullah saw melalui jalur Sayyidina Hasan RA. Beliau berasal dari Taif, Jazirah Arab datang ke Brunei pada sekitar tahun 1395M. Menurut catatan tarsilah Brunei, Sharif Ali sebenarnya pernah menjadi penguasa di Makkah. Baginda menyebarkan Islam di Brunei dan akhirnya Sultan Ahmad (Sultan Brunei kedua) berkenan mengahwinkan Puteri Ratna Kesuma (anak Baginda) dengan Sharif Ali. Selepas kemangkatan Sultan Ahmad yang tidak punyai waris lelaki, rakyat jelata telah mengangkat Sharif Ali sebagai Sultan Brunei ketiga dengan gelar Sultan Sharif Ali Barakat. Maka bermulalah keturunan Kesultanan Brunei dari Jalur keturunan Rasulullah (ahli bait) memerintah Brunei.

Zuriat keturunan Sultan Sharif Ali kemudian berkembang menurunkan Sultan Kesultanan Brunei, Sultan Kesultanan Sambas (di Kalimantan) dan sebahagian Sultan Kesultanan Sulu.

vi. Syarif Idrus Al Idrus – Kesultanan Kubu. Sayyid Idrus bin Sayyid Abdul Rahman Al Idrus dilahirkan di Hadramaut, Yaman bersama-sama rombongan dakwah berjumlah 45 orang telah singgah di Palembang, Semarang, Sukadana dan Mempawah. Akhirnya mendirikan perkampungan baru di daerah Suka Pinang sekitar tahun 1720 M. Kampung ini berkembang pesat sehingga didatangi penduduk Dayak yang ramai memeluk agama Islam, kemudian dipindahkan ke daerah Kubu.

Tuan Besar Syarif Idrus dan keturunannya memerintah kerajaan Kubu selama 186 tahun hingga tahun 1958M, kedaulatan Kerajaan Kubu dilupuskan oleh Republik Indonesia.

3. PERKAHWINAN –Dakwah Melalui Perkahwinan.

Ramai Ulama’ yang datang ke alam Melayu berkahwin dengan puteri-puteri dari kalangan anak pembesar. Perhubungan keluarga telah memudahkan para pedagang Islam berdakwah secara terus dengan kaum kerabat mereka sendiri. Perkahwinan ini juga sekurang-kurangnya dapat menarik minat pembesar-pembesar tempatan untuk menerima Islam. Biasanya apabila pembesar-pembesar menerima Islam maka seterusnya akan diikuti golongan bawahan ataupun rakyat secara beramai-ramai. Hasilnya bertambahlah bilangan penduduk yang menganut agama Islam.

Agama Islam juga tersebar melalui perkahwinan antara raja sesebuah negara dengan puteri raja dari negara lain. proses ini biasanya dipanggil perkahwinan siyasah. Langkah ini turut membantu perkembangan Islam ke sesebuah negara. Umpamanya perkahwinan puteri Pasai dengan Megat Iskandar Syah menyebabkan Islam tersebar dari Pasai ke Melaka. Begitulah juga perkahwinan anak-anak raja Melaka dengan putera puteri Pahang dan Kedah yang akhirnya telah menyebabkan kedua-dua menjadi negeri Islam kemudiannya.

Para Ulama’ yang datang ke wilayah nusantara ini juga telah berkahwin ramai (lebih dari seorang) untuk meramaikan zuriat dan isteri-isteri mereka dari latar belakang, anak pembesar dan wilayah yang berbeza. Kemudian anak keturunan para ulama yang ramai ini menyambung perjuangan nenda mereka. Biar kita ambil contoh:

Sayyid Husein Jamadil Kubro

Sekitar pertengahan abad ke-14, Sayyid Husein Jamadil Kubro, keturunan Rasulullah saw dari jalur Sayyiduna Husein telah meninggalkan India untuk mengembangkan dakwah ke dunia Timur. Antara catatan perkahwinan beliau:

i. Sayyid Husein berkahwin dengan Puteri Linang Cahaya (adik perempuan Raja Bharubahsa, Sultan Kerajaan Langkasuka). Mendapat Sayyid Barakat Zainal Alam dan seorang Puteri bernama Aisyah.

ii. Sayyid Husein berkahwin dengan Puteri Ramawati (Puteri Raja Champa yakni Sultan Zainal Abidin). Perkahwinan ini melahirkan Sayyid Ibrahim Asmoro atau Sayyid IbrahimAs Samarqandi. Sayyid Ibrahim Asmoro pula mendapat anak bernama Raden Ahmad Rahmatullah (sunan Ampel). Perkahwinan Sunan Ampel melahirkan tiga Wali Songo iaitu Maulana Makhdum Ibrahim (Sunan Bonang), Syarifuddin Hasyim (Sunan Drajat) dan seorang puteri yang kemudian berkahwin dengan Sunan Kalijaga.

iii. Sayyid Husein juga mempunyai seorang anak bernama Maulana Ishak. Maulana Ishak yang juga dihantar ke Jawa oleh ayahnya bersama saudaranya Sunan Ampel telah berkahwin dengan puteri Raja Blambangan Menak Sambuyu Dewi Sukardadu dan hasil perkahwinannya mendapat Raden Paku atau Sunan Giri. Sunan Giri telah membangunkan Keraton Giri sebagai gerakan yang menyediakan pendakwah dan penggerak yang menyatukan Kerajaan Pulau Madura, Bawean, Kangean, Ternate dan Maluku di bawah panji Islam.

iv. Sayyid Husein (ketika berusia 80 tahun) berkahwin dengan Puteri Selindung Cahaya iaitu puteri Sultan Baki Shah ibni Raja Bahrubasa. Dari perkahwinan ini mendapat Sayyid Ali Nurul Alam atau juga dikenali Patih Aria Gajah. Di Patani, Sayyid Ali Nurul Alam dimasyhurkan dengan nama Sultan Qunbul setelah diangkat menjadi Sultan di Patani Darusalam.

Sayyid Ali Nurul Alam pula melahirkan tiga orang putera yakni Wan Husein, Wan Abu Abdullah Umdatuddin atau Wan Bo Tri-Tri dan Wan Alimuddin.Beliau juga menjadi moyang bagi keturunan yang mewarisi Kerajaan Patani dan Kelantan.

Kalau terus menyambung berhubung keturunan Sayyid Husein Jamaluddin Kubro serta pengaruh besar anak zuriatnya terhadap dunia Islam di Timur, boleh jadi satu buku.

Jelas, tercatat dalam sejarah, Sayyid Husein Jamadil Kubro seorang Wali Allah, pendakwah dan induk kepada ramai alim ulama’, Sultan di Nusantara mangkat di daerah Wajok, Sulawesi Selatan.Tahun kedatangannya ke Sulawesi pada tahun 1452M dan wafat pada tahun berikutnya 1453M.Semoga Allah mengangkat darjatnya terhadap tokoh Islam yang besar ini.

Sunan Gunung Jati

Salah satu strategi dakwah yang dilakukan Syarif Hidayatullah atau lebih dikenali sebagai Sunan Gunung Jati dalam memperkukuhkan kedudukan sekaligus memperluaskan hubungan dengan tokoh-tokoh berpengaruh di Cirebon termasuklah pernikahan. Dalam Babad Tanah Sunda, ada menceritakan Syarif Hidayatullah pernah bernikah tidak kurang 6 wanita. Antara catatan perkahwinan Sunan Gunung Jati ialah seperti berikut:

Selesai pengajiannya, beliau diarahkan gurunya untuk membuka pesantren di Gunung Jati, Cirebon.Sehingga kini, Syarif Hidayatullah lebih masyhur dengan gelaran Sunan Gunung Jati.Tiba suatu saat yang ditentukan, Pangeran Cakrabuana menikahkan anaknya iaitu Nyai Pakungwati dengan Syarif Hidayatullah. Pada tahun 1479M, lantaran usianya sudah lanjut, Pangeran Cakrabuana menyerahkan kekuasaan negeri Caruban kepada Syarif Hidayatullah dengan menggelarkan beliau Susuhan atau maksudnya Tokoh yang dijunjung tinggi.

Syarif Hidayatullah kemudian melanjutkan perjalanannya ke Serang. Kedatangan beliau disambut baik oleh Adipati Banten. Syarif Hidayatullah kemudian dijodohkan dengan puteri Adipati Banten yang bernama Nyai Kawungten. Dari pernikahan ini, dia dikurnia dua anak, Nyai Ratu Winahon dan Pangeran Sabangkingking. Pangeran Sabangkingking kemudian dikenali sebagai Sultan Maulana Hasanudin, dan diangkat menjadi Sultan Banten yang pertama.

Ketika bertamu ke Negara China ketika zaman Dinasti Ming, Sunan Gunung Jati dijodohkan dengan seorang Puteri Maharaja China yang bernama Puteri Ong Tien. Puteri Ong Tien adalah puteri kepada Maharaja Hongzhi iaitu Maharaja China Era Dinasti Ming yang berkuasa antara tahun 1487-1505M.

[Tulis perihal salasilah Raja dan Ulama’ dahulu, memang mencabar dan boleh jemput rasa mengantuk dengan cepat. Nama yang sama tetapi individu berbeza dan serta rekod perkahwinan tak berdaftar antara ‘puzzle’ yang mesti dikaji dengan pelbagai sumber. Kita beruntung kerana orang dahulu terutama dari Raja, Ulama’ Keturunan Raja, Sayyid dan bangsawan, mereka mencatat dan mengkhazanahkan catatan salasilah nasab ke satu generasi ke satu generasi]

Tradisi perkahwinan sesama keluarga Ulama, kiyai di Jawa diteruskan hingga kini, hasilnya boleh dikatakan semua Kiyai di tanah Jawa khususnya mempunyai pertalian keluarga dan bertemu nasab di moyang mereka yakni Wali Songo. Faktor kekeluargaan ini boleh menjadi faktor besar dalam menyatukan para ulama’ dan kiyai walau mereka mempunyai perbezaan idea dan pendekatan.

Mutaakhir ini, sudah banyak gerakan ulama’ yang berteraskan kekeluargaan dan berfikir untuk kesatuan Ummah. Syukur !

4. PERSILATAN – Dakwah Melalui Persilatan.

Persilatan di alam melayu telah membawa pengaruh yang besar dalam membentuk jati diri tauhid, adab dan siyasah para penuntutnya. Salasilah perjalanan silat bersambung kepada para ulama’ dan dikatakan asal kalimat Silat itu adalah dari Silaturahim. Tujuan silat adalah menjaga silaturahim bukan menyombong diri apatahlagi bermusuhan sesama anak bangsa. Setiap jurus silat itu ada seni dan falsafah tauhid. Wasilah persilatan sangat senang menarik anak muda khususnya untuk belajar. Dalam pembelajaran, Guru akan mengajar ilmu agama, solat, akhlak dan tasauf (yang ditekankan jangan sombong).

Setiap silat ada gerak dan falsafahnya, namun terasnya adalah tauhid dan jati diri. Sebagai contoh, Teras Pendidikan Seni Silat Gayong (Silat Seni Gayong sebagai salah satu daripada seni silat Melayu tertua terlah terbukti mampu menjadi wadah untuk mempertahankan akidah dan maruah umat Islam).

Teras pendidikan Silat Seni Gayong pada dasarnya telah disimpul dalam kalimah Gayong itu sendiri:

Ga – mewakili genggam. Genggam bermaksud kepatuhan dan taat setia yang tidak berbelah bahagi kepada ajaran Islam dan amanah Silat Seni Gayong yang telah ditinggalkan al-marhum Dato’ Paduka Meor Abdul Rahman, Pendita Agung Gayong.

Alif – mewakili angkat. Ia bererti kewajipan murid-murid Gayong untuk menjunjung kedaulatan Al-Quran dan syariatNya. Di samping itu juga, semua murid Gayong mestilah memelihara segala amanah sebagai murid dan ahli Gayong yang digenggam agar ia terus dihormati dan dipatuhi.

Ya – mewakili yakin. Bahawasanya kita beriman dengan kebenaran Al-Quran dan segala apa yang dilakukan hendaklah bertauhidkan Allah S.W.T. Semua murid dan ahli Gayong juga mestilah yakin dengan kelebihan ilmu yang dipelajari dan hanya menggunakannya untuk kebaikan.

Wau – mewakili waras. Waras dalam ertikata sedar, rasional dan penuh keinsafan atas segala tindakan dan keputusan yang hendak diambil. Ia menggambarkan bahawa seorang murid dan ahli Gayong tidak akan bertindak sesuka hati tanpa memikirkan buruk baik dan akibat sesuatu perkara.

Nga – mewakili ngeri. Ngeri dengan kebesaran Allah S.W.T dan azab seksaanNya, ngeri dalam melakukan sesuatu perkara atau ketika mempamerkan Silat Seni Gayong dan kengerian yang terhasil apabila satu keputusan terpaksa diambil dalam saat-saat genting.

Lima huruf diatas juga melambangkan lima prinsip asas yang menjadi rukun atau teras agama Islam iaitu mengucapkan dua kalimah Syahadah, menunaikan sembahyang fardhu, berpuasa di bulan Ramadhan, mengeluarkan zakat dan mengerjakan haji di Mekah. Lima huruf yang membina kalimah Gayong itu juga menekankan bahawa seorang murid Gayong itu mestilah menjaga kewajipan mereka sebagai seorang Muslim dengan menegakkan tiang agama iaitu menunaikan sembahyang fardhu lima kali sehari semalam. Pada hakikatnya, kekuatan seorang murid Gayong terpancar daripada keupayaan melaksana segala titah perintah Allah S.W.T. dan menjauhi segala laranganNya. Intaha.

Anak jati warisan bangsa melayu adalah pemilik Tauhid Makrifat, adab dan budi bahasa yang indah, bijaksana dalam melangkah, dan hebat dalam ilmu tempur persilatan. Gerak Silat atau Jurus yang tiada berdiri atas Tauhid Syuhudi maka ia tiada kekuatan Illahiah tetapi hanya kekuatan yang berasaskan zahiriah semata-mata seperti latihan fizikal, gerak langkah, tenaga dalam, khadam wirid dan lain-lain. Hamba ada menulis panjang hal ini di blog peribadi hamba.

“Silat Melayu indah tarinya
buahnya penuh keperkasaan
Batinnya silaturrahim dengan Tuhannya.
Zahirnya silaturrahim sesama insan.
Hidupkan kembali duhai anakku dengan warisan budaya bangsa ini demi pertahankan agama, negara dan maruah diri”

5. PERUBATAN – Dakwah Melalui Perubatan.

Sejarah mencatatkan bahawa Perubatan menjadi satu wasilah penting dalam penyebaran Islam di Nusantara. Biar kita ambil contoh kisah Maulana Malik Ibrahim. Pada waktu Maulana Malik Ibrahim sampai di Tanah Jawa, kerajaan Majapahit berada di ambang keruntuhan disebabkan perang saudara merebut takhta. Sehingga, keadaan pada masa itu dipenuhi dengan rusuhan, rompakan dan masalah sosial, kebuluran dan wabak penyakit.

Maulana Malik atau gelarnya Sunan Gresik membuka tempat rawatan dan menjadi tabib. Proses rawatan beliau menggunakan doa-doa yang diambil dari Al-Quran serta ramuan daun-daunan, dengan Izin Allah, ia telah menyembuhkan penyakit. Beliau pun seakan menjelma menjadi ”penolong” bagi masyarakat Jawa ketika itu. Apalagi, beliau tidak pernah minta dibayar.

Di tengah komuniti masyarakat Hindu di kawasan itu, beliau cepat dikenali, karena beliau tidak mengikut sekatan kasta yang menjadi lumrah dalam pegangan penganut Hindu. Beliau malah memperlakukan semua orang sama darjat. Maulana Malik Ibrahim menjelaskan bahawa dalam agama Islam, semua manusia sama darjat disisi Allah melainkan mereka yang bertaqwa kepada Allah.

Dalam perubatan, para pesakit akan menyerahkan dirinya untuk diubati, disitu para ulama’ mengambil peluang menjaga tauhid, memberi amal zikir (dalam fasa penyembuhan) kepada pesakitnya.

6. PENDIDIKAN – ( Dakwah Melalui Pendidikan).

Sudah pasti, para ulama’ juga menggunakan wasilah pendidikan dalam penyebaran agama Islam. Jika kita pecahkan lagi, pergerakan pendidikan itu terbahagi kepada TIGA METODE:

i. Penulisan. Karya para ulama’ Nusantara, baik yang telah berupa cetakan atau masih dalam bentuk manuskrip atau tulisan tangan (makhthûthâth), jumlahnya sangat besar.Salah satu sumber dari Aceh menyebutkan, khusus karya ulama’ di Aceh sebelum terjadinya tsunami saja diperkirakan mencapai 10,000 naskah. Karya-karya ulama’-ulama’ lainnya tersebar luas di berbagai wilayah Indonesia seperti Banten, Jawa Tengah, Jawa Timur, Banjarmasin, Palembang, Makassar, Gowa, Bone, Lampung, Acheh, Tanah Melayu, Fathani, Champa dan seterusnya. Tokoh-tokoh ulama’ besar Nusantara yang memiliki karya-karya fenomenal yang menyebar di berbagai wilayah nusantara.

ii. Madrasah. Boleh dikatakan hampir semua ulama’ mendirikan madrasah, pondok atau pesantren untuk menyiapkan generasi menguasai disiplin ilmu Islam secara menyeluruh agar lahirnya ulama’ rabbani mentarbiyah Ummat.

iii. Penyucian jiwa (ilmu Tasauf). Ini sangat penting. Para ulama’ dahulu selain menyebarkan pendidikan fiqh dan llmu syariat yang lain, para ulama’ dahulu sangat mengambil perhatian proses sulukiah rohaniah para murid dan masyarkat yang menjadi dasar dalam sistem pendidkan di madrasah. Ulama’ turun dalam masyarakat mengajar zikir, membimbing sulukiah hingga hati-hati murid mencapai perubahan dan hal ehwal keasyikan Syuhudiah kepada Allah dan Mahabbah (cinta) kepada Rasul hingga lahir akhlak tasauf kepada diri mereka. Oleh kerana para pendakwah yang datang ke Nusantara dahulunya kebanyakan ulama’sufi, pendekatan mereka sangat hikmah dan berakhlak tinggi menjadi sebab orang tertarik kepada Islam.

7. PEMBUDAYAAN – Dakwah Melalui Kebudayaan &Kesenian.

Apabila berbicara kaedah dakwah melalui kesenian, pasti terus teringat nama Sunan Kalijaga. Sunan Kalijaga antara ulama’ yang menonjol dan terkehadapan dalam metodologi dakwah kesenian. Kisah Sunan Kalijaga memang tidak pernah padam di kalangan masyarakat pesisir utara Jawa Tengah hingga Cirebon. Terutama caranya berdakwah, yang dianggap berbeza dengan kaedah para wali yang lain.

Sunan Kalijaga telah mengusahakan dakwah dengan seni budaya yang mengakar dalam masyarakat Majapahit.Misalnya melalui wayang, gamelan, tembang, seni ukir dan batik yang sangat popular pada masa itu. Babad-babad ada mencatatkan Sunan Kalijaga sebagai penggubah beberapa tembang, di antaranya Dandanggula Semarangan paduan melodi Arab dan Jawa.

Tembang lainnya adalah Ilir-Ilir, meskipun ada yang menyebutnya sebagai karya Sunan Bonang.Liriknya mempunyai tafsir yang sarat dengan dakwah. Misalnya “tak ijo royo-royo dak sengguh penganten anyar”. Ungkapan ijo royo-royo bermakna hijau, lambang Islam. Sedangkan Islam, sebagai agama baru, dimisalkan pengantin anyar iaitu pengantin baru.

Peninggalan Sunan Kalijaga lainnya adalah gamelan, yang diberi nama Kanjeng Kyai Nagawilaga dan Kanjeng Kyai Guntur Madu. Gamelan itu kini disimpan di Keraton Jogjakarta dan Keraton Surakarta, seiring dengan berpindahnya kekuasan Islam ke Mataram. Pasangan gamelan itu kini dikenal sebagai gamelan Sekaten.

Karya Sunan Kalijaga yang juga menonjol adalah wayang kulit. Ahli sejarah mencatatkan bahawa wayang yang digemari masyarakat sebelum kehadiran Sunan Kalijaga adalah wayang beber. Wayang jenis ini di atas kertas yang bergambar kisah wayang.

Bukan sahaja Sunan Kalijaga, para Wali Songo lain juga semuanya ada mengarang karya lagu dan kesenian untuk mendekati masyarakat Jawa ketika itu yang kalah dengan seni. Media seni budaya yang tuurt diguna pakai dan diasaskan oleh wali songo iaitu melalui tembang-tembang antaranya ialah tembang mijil, sinom, asmaradhana, dhandanggula, mas kumambang, pangkur, megatruh, pucung, kinanthi, dan gambuh. Termasuk juga melalui pagelaran wayang yang ceritanya diadaptasi dan disesuaikan dengan nilai-nilai ajaran Islam antaranya : Jamus Kalimasada, Dewa Ruci, Arjuna Wiwaha dan lain-lain.

Hari ini kita dapat melihat trend bacaan maulid, nasyid, qasidah dan selawatan dengan pelbagai gubahan dan lagu karangan ulama’ telah didendangkan di majlis keramaian. Tidak lagi terhad di bulan maulid. Ramai anak muda dan kanak-kanak menyertai dan mengambil bahagian. Lirik yang berunsurkan kisah dan kecintaan kepada Rasulullah saw telah menjadi asbab hidayah kepada hati yang dulunya keras. Buat para sahabat yang keras menentang atas alasan bidaah (walhal punca dari kefahaman sempit sendiri), lapangkan dada melihat hal ini adalah pendekatan dakwah.

11 KESIMPULAN

1.Kesemua wasilah dakwah itu berpaksikan tauhid makrifat, tasauf dan mahabbah Rasul. Ini dasar pergerakan para ulama sehingga lahir gerak kerja yang bukan membawa kepada diri atau kumpulan tapi dakwah yang mengajak kepada Allah dan Rasul semata. Benih tauhid makrifat ini juga membuahkan keikhlasan dalam gerak kerja dakwah para ulama.

2. Maka rahsia 7P di atas, ‘soul’nya terletak pada huruf Ta’ yakni Tasauf. Dakwah Islam yang disebarkan oleh para ulama’ adalah berpaksikan ajaran tasauf yang menekankan cinta kasih, persaudaraan dan kekeluargaan yang utuh. Hal ini sangat sesuai dengan keperluan masyarakat yang saat itu mengalami ketidaksatuan dan ‘chaos’ akibat perbalahan politik dan ekonomi.

3. Pendekatan para Ulama’ dahulunya juga menggunakan pelbagai method yang disesuai dengan tahap dan karakter budaya masyarakat. Tidak menggunakan ‘force’ (kekerasan) sehingga dakwahnya mencapai intipati makna dan tanpa paksaan.

4. Gerakan para ulama’ dahulu sebagai contoh Wali Songo berdakwah tidak secara individual, tetapi dalam organisasi, stratergi dan tersusun atas dasar musyawarah dan kerjasama yang baik.

5. Bukan itu sahaja, para ulama mengambil prinsip mengkeluargakan atau menjadikan individu penting bahkan musuh sekalipun sebagai keluarga mereka dengan perkahwinan. Hasilnya, wujud satu kekeluargaan Ulama’ yang besar di Nusantara yang mana bila dikaji salasilah mereka, akan bertemu pada nenek dan moyang mereka. Kekeluargaan menjadi faktor penyatu besar meskipun ada perbezaan pemikiran.

6. Faktor keperibadian Ulama’ atau Raja itu sendiri yang miliki akhlak terpuji sehingga mereka sangat dipercayai, ditaati dan diteladani.

7. Maka duhai sahabat, ayuh bertebaran ke seluruh dunia menanamkan dua benih kekuatan kebangkitan yakni tauhid makrifat (tauhid ihsan) dan mahabbah Rasul.

8. Tidak berdakwah kerana ada maksud untuk diri, ia adalah perjuangan yang kecil dan sia-sia, bergerak membina ummah tanpa ada kehendak diri, ia adalah semulia amal dan tinggi darjat di sisi Allah

9. Kepelbagaian watak manusia, adat budaya, suasana mendorong kepelbagaian metodologi dakwah. Dakwah itu tidak rigid, yang rigid itu kita.

10. Dakwah itu banyak cara, yang salahnya kita mengatakan cara kita sahaja yang paling betul dan paling menepati Rasulullah saw. Moga lapang dada kita melihat kepelbagaian ini. Ada sahabat yang dakwah guna cara politik, ada yang gunakan cara NgO, ada yang ‘sertai jemaah tabligh, tidak kurang yang menyertai gerakan dakwah sufiah, al kulli hal, jangan ada rasa merasa lebih baik, kelak kita akan terheret isu perbalahan mendakwa kumpulan mana yang lebih baik.

11. Dalam dakwah, musuh dikurangkan sahabat diramaikan dan jika boleh semua dikeluargakan.

Sebagai pentup, marilah sama-sama kita mendoakan agar para ulama, para Raja serta para pembesar termasuk pahlawan dan sekelian mereka yang menjadi asbab penyebaran Islam di Nusantara ini diangkat darjat mereka disisi Allah. Dikala generasi baru hari ini lantang pertikaikan ulama dahulu kala, diharap tulisan ini mengubati kejahilan mereka betapa berjasa dan genius para leluhur terdahulu dalam mencaturkan hingga Nusantara hari ini menjadi bumi yang teguh dengan Islam dan penuh damai. Al fatihah. Amin.

Sekian, angahsunan
sunan.angah@gmail.com

#angahsunan
#RahsiaDakwahUlama’
#JomDakwah

Rujukan ;

(1) Petikan dari kertas kerja Jejak-Jejak Dakwah & Tasauf Wali Songo oleh Sidi KH Dhiauddin Kuswandi di Wacana Keharmonian Islam Nusantara, Kota Kinabalu, Sabah 2017.

(2) Sururul Ain Ututalum, Abdul Karim Hedjazi, The Rise and Fall of The Sulu Islamic Empire (1675-1919, 2002.

(3) Prof Sayyid Muhammad Naquib Al Attas, Historical Fats and Fictions, Unversiti Teknologi Malaysia, 2011.

(4) Haji Muzaffar Dato’ Haji Mohamad, (Tun) Suzana (Tun) Othman, Zuriat Rasulullah SAW dan Raja-Raja Melayu (Falsafah, Sejarah & Hikmah), Crescent News (KL) Sdn Bhd, 2013.

(5) I.Rofi’ie Ariniro, Panduan Wisata Religi Ziarah Wali Songo, penerbitan Saufa (2016)

(6) http://alumnigayonguia.tripod.com/artikel/etikagayong.htm


Machiavelli, Kuasa Dan Realpolitik

Dalam politik terdapat dua mazhab besar: idealisme (idealism) dan realisme (realism).

Idealisme menitikberatkan soal idea, ideologi atau ‘isme-isme’ (nasionalisme, liberalisme, sekularisme, pluralisme, anarkisme, Islamisme dan sebagainya). Idealis percaya bahawa politik adalah pertarungan antara idea-idea yang akan dimenangi oleh mereka yang mempunyai idea yang terbaik.

Realisme atau pendekatan ‘Realpolitik’ pula berpandangan lain. Realis tidak kisah pasal ‘isme’ apa yang dianuti seseorang. Politik adalah mengenai kuasa, dulu kini dan selamanya. Anda liberal kah sekular kah Islamis kah anarkis kah, tanpa kuasa, ‘toksah sembang’. Sejarah membuktikan kemelut politik tidak dimenangi oleh mereka yang mempunyai idea yang lebih bagus, tetapi oleh mereka yang lebih pandai mencatur kuasa. Semasa Revolusi Perancis, Georges Danton dicantas oleh Maximilien Robespierre. Semasa Revolusi Rusia, Leon Trotsky dicantas oleh Josef Stalin. Revolusi yang idealistik lazimnya berakhir dengan kemenangan oportunis yang jahat lagi rakus.

Kalau anda rasa soal kuasa tidak lagi penting kerana adanya sistem demokrasi, anda tidak sesuai menceburi politik. Kalau masuk politik pun, jangan jadi pemimpin. Jadi pengikut sahaja. Kalau mahu memimpin juga, anda akan menyusahkan diri, menyusahkan orang lain malah boleh menjahanamkan negara dan masyarakat.

Kepimpinan (leadership) politik adalah mengenai memperoleh (attain), mempertahankan (maintain) dan menggunakan (exercise) kuasa. Idealis selalunya ulat buku, kebanyakan daripada mereka boleh dikatakan tidak pernah diuji dengan kuasa. Akhirnya bukan sahaja mereka tidak mampu mempertahankan idea, malah menggadaikan kebahagiaan diri dan orang lain. Ketinggian intelektual tidak menjamin keberkesanan kepimpinan.

Seorang pemikir Itali yang hidup sezaman dengan Leonardo Da Vinci yang bernama Niccolò Machiavelli (1469-1527) telah menulis buku ‘The Prince’ (Il Principe) atau Sang Penguasa yang mengupas tentang kepimpinan yang berkesan. Machiavelli bukan ‘nerd’, beliau adalah menteri pertahanan dan diplomat kanan dalam kerajaan Republik Florence di Itali. Beliau mempunyai rekod cemerlang dalam peperangan dan diplomasi.

Machiavelli menggunakan konsep tiga serangkai iaitu ‘Fortuna’ (fortune), ‘Virtù’ (virtue), dan ‘Necessità’ (necessity) untuk menerangkan rahsia kejayaan pemimpin politik. Seseorang boleh berjaya dalam politik atas Fortuna atau pun Virtù. Namun, Fortuna (nasib baik) bukan milik semua orang dan di luar kawalan manusia, tetapi manusia mempunyai kawalan ke atas Virtù (kebijaksanaan). Doa dan tawakal itu umpama Fortuna, usaha diri adalah Virtù.

Dalam drama ‘House of Cards’, Frank Underwood mempunyai tabiat mengetuk meja. Underwood memberitahu sebab dia berbuat demikian: “It’s meant to harden your knuckles so you don’t break them if you get in a fight. It also has the added benefit of knocking on wood. Success is a mixture of preparation and luck. Tapping the table kills both birds with one stone.” Rupanya Underwood sependapat dengan Machiavelli, kejayaanya bergantung kepada gabungan Fortuna (‘touch wood’ adalah kepercayaan khurafat bahawa menyentuh kayu boleh menghilangkan sial) dan Virtù (mengasah buku lima sebagai persediaan untuk bertarung).

Namun Frank Underwood bukanlah Sang Penguasa yang Machiavelli mahu. Underwood mengejar kuasa untuk memuaskan nafsu diri. Sang Penguasa yang Machiavelli mahu ialah seorang yang berjiwa bangsa yang boleh membebaskan Itali daripada tangan-tangan jahat kuasa asing. Ketika itu, Perancis dan Sepanyol menjadikan negeri-negeri Itali sebagai proksi untuk meningkatkan kuasa masing-masing. Pope Katolik di Rom turut bersekongkol dengan Sepanyol untuk merobek kedaulatan dan kekayaan Itali. Akibat mengkritik Pope, buku Machiavelli diharamkan oleh Gereja Katolik dan namanya disamakan dengan syaitan.

Persoalannya, bagaimana untuk mencapai Virtù?

Dalam hidup beliau, Machiavelli menyaksikan kejatuhan Republik Florence pada tahun 1512 akibat kelemahan kepimpinan Piero Soderini, pemimpin yang baik hati tapi tidak berkesan. Manakala orang-orang jahat seperti Pope Alexander VI dan Cesare Borgia menjadi semakin berkuasa. Ini membuat Machiavelli terfikir, adakah orang baik ditakdirkan untuk gagal dalam hal duniawi? Selepas penelitian dilakukan, Machiavelli menerbitkan buku Sang Penguasa pada tahun 1513 dan membuat kesimpulan bahawa: orang baik boleh mengubah nasibnya dengan melakukan apa yang sepatutnya dalam dunia politik, bertindak mengikut Necessità.

Berikut adalah nasihat Machiavelli dalam Bab 18, Sang Penguasa:

“Seorang Penguasa dan khususnya seorang Penguasa baru, tidak dapat menaati semua hal yang menyebabkan orang dipandang mulia, kerana untuk mempertahankan negaranya ia kerap kali terpaksa bertindak berlawanan dengan kepercayaan orang, belas kasih, kebaikan dan agama. Dan kerana itu ia harus luwes (fleksible), berubah seirama dengan bimbingan Fortuna dan keadaan. Ia tidak boleh menyimpang dari yang baik, jika itu mungkin, tetapi ia harus mengetahui bagaimana bertindak jahat, jika perlu.”

Orang jahat merancang, orang baik pun perlu merancang. Orang jahat bermuslihat, orang baik pun perlu bermuslihat. Itu bukan pilihan, itu adalah kemestian. Itu adalah peraturan permainan dalam dunia politik. Dalam Bahasa Latin, Fortuna adalah kata feminin manakala Virtù adalah kata maskulin. Maka Machiavelli membuat analogi “Dewi Fortuna hanya mengasihi lelaki yang gagah dan berani, yang mempunyai Virtù”.

Tetapi jangan pula kita mengikut Machiavelli bulat-bulat. Beliau tidak berfikir mengenai akhirat. Beliau tidak mempunyai ‘bottom line’. Orang yang beriman janganlah mengejar kuasa sampai membunuh dan menabur fitnah. Tetapi harus tahu berstrategi. Jangan beritahu orang apakah ‘next move’ kita. Itu strategi. ‘Surprise attack’. Itu strategi. Mengelirukan musuh. Itu strategi. Pecah dan tawan. Itu strategi.

Tatkala sibuk memperjuangkan idea-idea abstrak, kita telah melupai tentang percaturan kuasa. Semakin hari semakin hilang kuasa relatif kita, dan akibatnya? Kita dihina dan dipijak. Cara dan nilai-nilai kehidupan kita dipersenda zahir batin dan kita tidak mampu melawan balik. Satu perkataan untuk keadaan ini: ‘pathetic’.

Kita menjadi ‘pathetic’ sebab selama ini kita berpolitik cara lurus bendul. Kita tidak mempunyai strategi. Kita mengikut emosi. Kita tidak mengira ‘power equation’. Kita menganggap sesuatu isu itu sebagai perbahasan idea dan bersorak untuk mereka, tetapi sebenarnya ia adalah ‘game of power’ untuk melemahkan kita.

Kerjasama politik biarlah berhemat dan berhati-hati. Kawan hari ini boleh menjadi musuh hari besok. Tidak wujud istilah khianat antara musuh, hanya kawan yang akan mengkhianati kawan. Ketahuilah bahawa kawan anda akan menunjuk wajah yang sebenarnya apabila mencapai kuasa optima nanti. Itulah ‘hard lesson’ yang Danton dan Trotsky pelajari. Saat mereka sedar, nasi telah menjadi bubur.

Dunia politik adalah dunia bantu diri (self-help). Jangan salahkan orang lain kalau kita menjadi ‘loser’. Apabila Raja Muhammad XII menangisi kejatuhan kerajaan Granada, ibunya menegur: “Jangan menangis seperti seorang wanita untuk apa yang kamu tidak dapat membela sebagai seorang lelaki.” Ya, Fortuna tidak sesekali mengasihi pemimpin yang lemah.

Ketika Imam Ahmad bin Hanbal ditanya oleh muridnya: “Wahai Imam, mana yang dipilih: pemimpin yang kuat tapi banyak dosa, atau pemimpin yang soleh tapi lemah?” Imam Ahmad menjawab: “Pilihlah yang kuat meski banyak dosa, kerana kekuatannya memperkuat umat, sedangkan dosanya untuk dirinya sendiri. Pemimpin yang soleh tapi lemah, kesolehannya untuk diri sendiri, sedangkan kelemahannya dapat membahayakan dan melemahkan umat.”

Itulah makna kepemimpinan. Belajarlah berstrategi. Memahamilah kuasa. Anda tidak mahu main ‘game’ ini atau ‘play with the rules’, akhirnya anda yang akan kena game.

Realpolitik tidak terhad kepada dunia politik. Kalau anda seorang ‘loser’ yang kerap kali ditipu oleh ex-boyfriend/girlfriend atau ditikam belakang oleh rakan sepejabat, sudah sampai masa anda menjadi seorang Sang Penguasa.

Bacaan lanjut:
Erica Benner. (2017). Be Like the Fox: Machiavelli in His World.


De Roling: Bebas Daripada Belenggu Watak

Daniel Day Lewis, yang memegang watak sebagai Abraham Lincoln di dalam filem Lincoln dilaporkan telah menghantar mesej kepada orang lain sebagai ‘Commander-in-Chief’ dan membahasakan dirinya sebagai Abraham Lincoln pada setiap perbualan telefonnya. Robert DeNiro pula menghabiskan masanya selama berminggu-minggu dengan membawa teksi di sekitar New York sebelum dia menjalani penggambaran untuk filem Taxi Driver.

Manakala mendiang Heath Ledger pula telah mengurung dirinya sendiri selama sebulan di dalam bilik hotel hanya demi wataknya sebagai Joker dalam filem The Dark Knight. Apa yang dipaparkan melalui para pelakon ini ialah bagaimana usaha dan dedikasi yang mereka lakukan semata-mata untuk menyelami dan menghayati pembawaan watak yang mereka lakonkan di dalam filem. Malah, ramai pelakon yang sanggup melakukan apa sahaja demi kejayaan watak yang mereka pegang.

Namun, apakah yang berlaku kepada para pelakon ini setiap kali pengarah mengucapkan ‘Cut!’ dan penggambaran ditamatkan? Adakah mereka mampu untuk kembali kepada diri mereka yang sebenarnya dan meninggalkan watak yang telah mereka bawa itu? Ini merupakan masalah yang sering dialami oleh para pelakon di mana setelah mereka berusaha untuk menyelami setiap watak yang dibawa, mereka hampir tenggelam di dalam watak tersebut. Tenggelam di dalam watak ini boleh ditafsirkan sebagai terperangkap di dalam watak yang telah dibawa oleh para pelakon dan akhirnya mereka menjadi seumpama watak itu sendiri.

Jad, bagaimanakah caranya untuk pelakon ini kembali kepada diri mereka sendiri yang sebenarnya? Dalam bidang terapi drama (dramatheraphy) dan psikodrama (psychodrama), teknik de-roling digunakan bagi membantu para pelakon untuk kembali kepada diri mereka yang sebenarnya setelah selesai sesuatu persembahan lakonan yang mereka lakukan. Istilah de roling ini digunakan bagi menunjukkan aktiviti-aktiviti yang dijalankan dalam sesi terapi untuk membantu para pelakon ‘membuang’ watak fiksyen yang berada dalam diri mereka.

Berdasarkan kajian yang dilakukan oleh Gualeni, Vella, & Harrington (2017), tujuan teknik de-roling ini dijalankan adalah bagi menstrukturkan kembali perubahan daripada satu realiti iaitu imaginasi yang dizahirkan sewaktu persembahan lakonan kepada suatu realiti yang lain, iaitu diri sendiri. Penekanan yang diberi sewaktu proses de-roling ini ialah untuk menguruskan situasi di antara ‘saya dan bukan diri saya’ bagi mengelakkan para pelakon terperangkap dengan watak yang mereka bawa.

Menurut Sally Bailey, iaitu seorang professor teater di Kansas State University, seseorang pelakon cenderung untuk mengalami perubahan personaliti akibat daripada watak yang dipegang di dalam drama ataupun filem, lebih-lebih lagi sekiranya watak yang dibawa itu merupakan suatu watak yang ekstrim dan memerlukan penghayatan yang mendalam. Beliau berkata, setiap pelakon mempunyai jiwa yang halus dan sensitif, dan proses de-roling ini adalah penting bagi mengelakkan mereka mengalami sebarang masalah psikologi akibat daripada watak yang mereka bawa. Selain daripada perubahan personaliti, masalah psikologi lain yang mungkin dialami sekiranya para pelakon ini tidak menjalani teknik de-roling ialah depresi, kemurungan serta keresahan.

Jadi, bagaimanakah caranya untuk teknik de-roling ini dijalankan? Terdapat banyak kaedah yang boleh diaplikasikan dalam melakukan de-roling ini, di mana ia boleh melibatkan aktiviti secara fizikal, verbal, penggunaan ruang dan kostum.

Kesimpulan

Proses dan teknik de-roling adalah penting kerana ia merupakan kunci dalam perubahan psikoterapi yang dijalankan bagi membantu para pelakon. Secara asasnya, tiada manual rasmi yang boleh dijadikan rujukan dalam proses de-roling ini, dan sebahagian besarnya bergantung kepada inisiatif pakar terapi dan kehendak yang ditunjukkan oleh para pelakon itu sendiri. Apa yang paling penting ialah pelakon itu sendiri ingin mencari penyelesaian dan membebaskan dirinya daripada belenggu watak yang telah mereka bawa.

Rujukan

Gualeni, S., Vella, D., & Harrington, J. (2017). De-Roling from Experiences and Identities in Virtual Worlds. Virtual Worlds Research, 10(2), 17.

Lassken, S. (2016). Persona Non Grata: A Theoretical Exploration of De-Roling in Drama Therapy. Drama Theraphy Review, 3(2), 165–180. https://doi.org/10.1386/dtr.3.2.165

Radmall, B. (2011). The Use of Role Play in Dramatheraphy. Dramatheraphy, 17(1–2), 13–26. https://doi.org/10.1080/02630672.1995.9689388


(GAMBAR) Bagaimana Penduduk 100 Tahun Dulu Bayangkan Kehidupan Kita?

Pada tahun 1900, sebuah syarikat coklat Jerman terkenal bernama Hidebrands (takde kena mengena dengan artis Sara Hildebrands) telah menghasilkan siri poskad yang menggambarkan bagaimana dunia ketika tahun 2000.

Dalam paparan poskad ini, digambarkan mengenai orang-orang yang masih lengkap dalam pakaian fesyen Victoria dahulu menikmati kehidupan yang dipenuhi oleh teknologi-teknologi yang menandingi zaman.

Dalam imej tersebut, dapat dilihat yang terdapat gambaran-gambaran yang agak tepat ramalamnnya seperti siaran langsung muzik kepada teknologi yang kini tahu agak mengarut seperti bandar yang dipayungi oleh bebola kaca kepada gambaran mengenai teknologi yang mungkin boleh direalitikan pada masa hadapan seperti bercuti musim panas di Kutub Utara.

Jom kita lihat satu-persatu apa ramalan masyarakat 100 tahun mengenai kehidupan di alaf baru?

1. Mesin terbang peribadi.

2. Sidewalk yang boleh bergerak sendiri.

3. Mengerakkan seluruh blok apartment menggunakan rel kereta api.

4. Siaran langsung persembahan teater yang boleh ditonton penonton yang tidak berada di lokasi teater.

5. Mesin mengawal cuaca.

6. Gabungan kapal laut dengan kereta api.

7. Kapal selam untuk pelancong.

8. Bandar kebal cuaca.

9. Kapal udara peribadi.

10. Bercuti di kutub utara.

11. Mesin pengawalan x-ray.

12. Berjalan dan berkayuh atas air dengan bantuan belon udara.


Balrog – Makhluk “You Shall Not Pass” Yang Lawan Gandalf

“Moria… You fear to go into those mines. The dwarves delved too greedily and too deep. You know what they awoke in the darkness of Khazad-dum… shadow and flame.”~Saruman

“Balrog, a demon of Ancient World. This foe is beyond any of you. RUN!” ~Gandalf, Fellowship of the Ring

Kalau kita tengok Lord of The Ring, Fellowship of the Ring, salah satu peristiwa paling epik ketika itu adalah pertarungan di jambatan Khazad Dum. Ketika itu Gandalf berdiri di tengah-tengah jambatan untuk menghalang makhuk berunsur api yang bernama Balrog. Ketika itu juga Gandalf mengeluarkan kata-kata ini:-

“I am a servant of the Secret Fire, wielder of the flame of Anor. You cannot pass. The dark fire will not avail you, flame of Udûn. Go back to the Shadow!”

“YOU SHALL NOT PASS” ~ Gandalf, Fellowship of the Ring

Tetapi kan, siapa sebenarnya makhluk bernama Balrog ini. Para penonton filem mungkin tidak tahu bahawa Balrog sebenarnya wujud lebih lama lagi sebelum Lord of The Ring, malah tersangat lama sebelum kewujudan Middle Earth. Sukar untuk diceritakan Balrog ini tanpa menceritakan prekuel kepada Hobbit dan Lord of the Ring, Silmarilion. Oleh itu, kisah-kisah Balrog ini akan diceritakan ringkas tanpa terlalu banyak mendedahkan Silmarilion kerana kisah-kisah di Silmarilion lebih epik.

Kisah kewujudan Balrog ini bermula dengan era sebelum kewujudan Bumi Middle Earth pun. Di permulaan, wujud Tuhan, Eru Iluvatar (analogi kepada One God dalam dunia Tolkien). Eru Iluvatar pun cipta golongan Ainur (analogi kepada malaikat dalam dunia Tolkien) dan salah seorang daripadanya, Melkor antara yang terhebat dalam golongan Ainur. Kalau sesiapa yang tahu unsur simbolism Kristianiti dalam karya Tolkien, akan tahu Melkor ni analogi kepada Lucifer.

Dikatakan ketika penciptaan bumi Arda (bumi Middle Earth), Melkor ingin mencipta ciptaan sendiri, dan ini menarik perhatian juga Ainur-Ainur lain, antaranya mula juga mengikuti Melkor. Melkor dan pengikutnya mencabar Eru Iluvatar meskipun gagal tiap-tiap kali kerana hanya Eru Iluvatar yang hanya boleh mencipta.

Ketika selesai penciptaan Arda, Ainur-ainur lain termasuklah Melkor dan pengikutnya juga turun ke bumi Arda dan terbahagi kepada dua kumpulan, yang lebih berkuasa termasuk dalam golongan valar manakalah yang kurang kuasa dalam golongan Maiar.

Melkor menyatakan dirinya sebagai Valar setelah tibanya bumi Arda, dan kerana sifat sombong, angkuh dan dendamnya terhadap Eru Iluvatar, bertekad untuk melakukan kerosakan di bumi Arda. Pengikut-pengikutnya pula menjadilah konco-konco Melkor dari golongan Maiar, termasuklah Sauron dan Balrog, dan mereka juga mengikut tuannya Melkor melakukan kerosakan. Ye Sauron juga seorang Maiar tapi kita fokus kat Balrog dahulu.

Ketika pada masa awal dunia Arda, dinamakan the First Age, terdapat bukan satu, bukan dua, bukan tiga tapi tujuh Balrog dibawah Melkor. Bayangkan ada tujuh raksasa hitam legam gergasi berapi ketika Lord of the Ring. Malah mereka juga ada nama lain, iaitu Valaraukar, nama dari bahasa Quenya yang bermaksud “Demon of Might” tetapi lebih dikenali dengan Balrog, nama dari bahasa Sindarin. Balrog juga dikatakan “flames of Udûn”, Udûn bersempena lokasi tempat mereka memerintah semasa First Age, zaman bermulanya epik Silmarilion.

Dikatakan ketika zaman First Age, Melkor (sekarang dinamakan Morgoth yang bermaksud “The Black Foe”) beserta Balrogs berperang dengan golongan Valar lain serta juga golongan Elves, golongan yang dicipta Eru Iluvatar ketika awal penciptaan bumi Arda. Oleh kerana Morgoth tidak mampu mencipta sepertimana Eru Iluvatar, dia hanya mampu merosakkan ciptaan.

Melalui kerosakan oleh Melkor, muncullah golongan Orcs dan Naga. Kisah penciptaan mereka juga unik tetapi untuk diwaktu lain. Kita fokus ke cerita Balrog. Malah ada suatu ketika Balrog juga menunggang seekor naga bertempur dengan golongan Elves dalam pertempuran di kota Elves bernama Gondolon. Makhluk berunsur api menunggang haiwan bersayap yang juga boleh menyembur api, sememangnya suatu pemandangan yang sangat menakutkan bagi pihak Elves ketika itu.

Peperangan ketika zaman First Age amat dahsyat, tetapi untuk menceritakan kesemuanya amat rumit kerana “World-building” Tolkien amat dalam dan tersangat teliti. Untuk meringkaskan cerita, banyak Balrog m4ti bertarung dengan watak-watak Elves dalam banyak pertarungan yang amat dahsyat.

Tiap-tiap Elves yang bertarung dengan Balrog pasti m4ti. Tetapi ketika berakhirnya peperangan yang paling dahsyat ketika perang dalam First Age, iaitu War of Wrath, Morgoth akhirnya kalah dan diusir keluar dari bumi Arda dan kebanyakan Balrog sama ada telah m4ti ataupun menyorokkan diri seperti satu yang dikenali sebagai Durin’s Bane.

Balrog bernama Durin’s Bane, tapi kenapa namanya sebegitu?. Dikatakan Balrog ini menyorokkan diri di suatu gunung yang bernama Misty Mountain. Lama kelamaan, ketika Third Age (selepas Hobbit tetapi sebelum Lord of the Ring berlaku), golongan Dwarf mula melombong Mithril di kawasan gunung tersebut Khazad Dum atau Moria, tanpa menyedari Balrog tersebut yang bersembunyi disitu.

Balrog tersebut kemudiannya memunculkan diri dan mengusir keluar golongan Dwarf serta membvnuh raja mereka, Durin IV, demikianlah kenapa ianya dinamakan Durin’s Bane (Pembvnuh Durin).

Berikut pengusiran golongan Dwarf, orcs dan goblins (golongan subspesis orcs) mula bersembunyi juga di Moria. Ketika “Fellowship of the Ring”, Durin’s Bane akhirnya memunculkan diri semula ketika mengejar Frodo dan kawan-kawannya sehingga tiba di jambatan Khazad Dum dimana Gandalf kemudiannya menghalang Durin’s Bane dari mara kehadapan.

Balrog tersebut cuba berlawan namun jambatan tersebut runtuh menyebabkan dia jatuh ke dalam bumi, tetapi sempat menarik Gandalf sekali jatuh. Mereka pula kemudian bertarung di suatu puncak bernama Zirakzigil setelah menaiki dan akhirnya Balrog tersebut m4ti sekali dengan Gandalf sepertimana berlaku dengan ramai Elves yang bertarung dengan Balrog sebelum ini (namun Gandalf pula kemudian dihidupkan semula).

Dengan kem4tian Durin’s Bane, maka tiadalah lagi Balrog disebut dalam Lord of The Ring. Sama ada kesemua Balrog telah pun m4ti atau ada yang masih menyorokkan diri tidak pula dinyatakan Tolkien. Sememangnya Balrog merupakan musuh kepada penghuni bumi Arda. Balrog sememangnya merupakan makhluk fiskyen ikonik Tolkien dan menunjukkan kreativiti beliau yang amat tinggi dalam penciptaan dunia fantasinya dan ianya terbukti dengan sejarah penciptaannya serta impaknya dalam dunia Tolkien.

RUJUKAN:


Blizzard: Gedung Mahakarya

Jika ditanya kepada para gamers di seluruh dunia, manakah pembangun permainan video yang boleh dikatakan yang terbaik,pasti berbagai jawapan yang akan diterima. Ada yang mengatakan CD Projekt Red, ada yang mengatakan Bethesda, malah ada juga yang sanggup meletakkan pembangun seperti Activision dan EA sebagai pembangun permainan video yang terbaik. Namun, jika diteliti dari sudut sejarah dan pencapaian sesuatu studio, hanya satu pembangun permainan video yang layak diiktiraf sebagai “gudang mahakarya”. Setiap satu permainan video yang dibangunkan dan diterbitkan oleh syarikat ini telahpun diiktiraf sebagai mahakarya yang hebat yang bukan sahaja terjual berjuta-juta unit, malah digelar sebagai pencipta genre dan pencetus revolusi kepada industri permainan video.

Tiada satu pun pembangun permainan video melainkan mereka yang mempunyai konvensyen sendiri yang dihadiri oleh beribu peminat dari seluruh dunia. Produk-produk keluaran mereka mencipta legasi dan ada antaranya membawa revolusi budaya kepada sebuah negara dan pada masa yang sama merintis kepada perkembangan e-sport di seantero dunia. Malah, tidak keterlaluan jika saya katakan pada hemat saya, bahawa pembangun ini merupakan pembangun permainan video yang terbaik sepanjang zaman. Pembangun permainan video yang diperkatakan ini adalah Blizzard Entertainment.

Silicon & Synapse

Blizzard Entertainment bermula dari sebuah syarikat kecil yang dinamakan sebagai Silicon & Synapse. Syarikat ini ditubuhkan pada 8 Februari tahun 1991 oleh 3 graduan UCLA (University of California, Los Angeles), Michael Morhaime, Allen Adham, dan Frank Pearce. Pada permulaanya Silicon & Synapse hanya membuat proses peralihan (porting) permainan-permainan video popular dari studio lain untuk berbagai platform antaranya Lord of The Ring,Battle Chess dan juga siri permainan video DC seperti Superman dan Justice League. Walaupun hasil kerja mereka memuaskan dan menerima pujian dari pembangun-pembangun yang lain, Silicon & Synapse menyimpan impian bagi mereka bentuk dan menbangunkan permainan video mereka sendiri.

Pada tahun 1992, mereka berjaya mencapai impian dengan melancarkan The Lost Vikings, sebuah permainan video platformer yang memaparkan 3 watak berbeza yang boleh dikawal di dalam satu kerangka permainan. The Lost Vikings benar-benar mempamerkan keupayaan dan identiti mereka sebagai pembangun permainan video yang kreatif dan mempunyai ciri “kemanusiaan” yang memberi personaliti pada setiap permainan video yang mereka hasilkan. The Lost Vikings boleh dianggap sebagai satu kejayaan buat Silicon & Synapse apabila ia terjual lebih dari 320,000 unit, satu pencapaian yang boleh dikatakan mengagumkan pada ketika itu.

Kejayaan The Lost Vikings membolehkan Silicon & Synapse mengembangkan lagi usaha mereka dalam industri. Namun begitu, mereka kekurangan modal dan dana untuk mengembangkan lagi syarikat. Mereka melihat yang bernaung di bawah sebuah syarikat induk akan memberi mereka peluang untuk melansungkan usaha mereka dan memperbesarkan lagi syarikat mereka. Ketika itu, ada dua tawaran dari syarikat besar yang berminat untuk membeli dan menaungi Silicon & Synapse. Yang pertama adalah dari Interplay Entertainment yang merupakan sebuah syarikat yang besar dalam industri dan mempunyai pengalaman yang luas dalam menerbitkan permainan video.Tawaran yang kedua datang dari Davidson & Associates yang merupakan pembikin perisian kanak-kanak.

Silicon & Synapse akhirnya memilih Davidson & Associates, kerana inginkan kebebasan kreativiti kerana Davidson & Associates tidak mempunyai pengalaman dalam menerbitkan permainan video. Ini membolehkan Silicon & Synapse bebas membangunkan permainan video mereka mengikut kerangka kreativiti yang mereka inginkan. Pun begitu, Davidson & Associates meminta supaya Silicon & Synapse untuk menukar nama mereka kerana nama tersebut kurang menarik perhatian para pelabur. Atas nasihat tersebut, nama Silicon & Synapse akhirnya bertukar kepada Blizzard Entertainment yang digunapakai oleh mereka sehingga sekarang.

Warcraft: Orcs and Humans

Pada Disember 1992, Westwood Studios melancarkan permainan video RTS (Real-time Strategy) yang diberi nama sebagai Dune II. Ketika ianya dilancarkan, ramai pengkritik dan peminat meletakkan Dune II sebagai trend-setter yang menjadi batu asas kepada genre RTS yang kita kenali sekarang. Blizzard yang pada ketika itu merasa terpukau dengan Dune II mula merancang untuk mengeluarkan permainan video RTS mereka sendiri. Selepas 2 tahun bergelut, akhirnya Warcraft:Orcs and Humans berjaya dilancarkan pada 23 November 1994. Ia menerima sambutan yang hangat dari para peminat apabila ia berjaya dijual lebih dari sejuta unit di seluruh dunia.

Ia merupakan satu lagi pencapaian ulung buat Blizzard kerana disamping jualan yang sangat memberansangkan, Warcraft: Orcs and Humans juga diiktiraf oleh pengkritik kerana memperkenalkan elemen multiplayer di dalam genre RTS. Warcraft:Orcs and Humans mengangkat Blizzard sebagai antara pembangun permainan video yang terkemuka pada ketika itu. Ini menarik ramai pembangun permainan video untuk bekerjasama dengan Blizzard. Antaranya adalah Condor Games.

Pada tahun 1995, Condor Games yang pada ketika itu kecewa kerana idea mereka untuk menghasilkan permainan video Turn-Based RPG telah ditolak oleh ramai penerbit permainan video datang kepada Blizzard dengan hasrat supaya Blizzard menerima idea mereka dan sudi untuk menerbitkan permainan video yang mereka canangkan. Blizzard sangat teruja melihat idea yang dipersembahkan oleh Condor Games namun Blizzard meminta Condor untuk membuat sedikit penambahbaikan. Konsep Turn-Based ditukar kepada real-time dan diselitkan unsur multiplayer bagi menarik lebih ramai pemain.

Condor Games kemudiannya diserap oleh Blizzard dan dinamakan sebagai Blizzard North. Pada tahun 1996, permainan video yang diusahakan oleh Blizzard North itu akhirnya berjaya disiapkan dan diterbitkan pada bulan Disember tahun tersebut. Permainan video itu diberi nama sebagai Diablo. Diablo yang merupakan sebuah isometric point-and-click RPG menerima sambutan yang sangat hebat dan terjual lebih dari 2 juta unit. Permainan video ini juga memperkenalkan BattleNet, platform multiplayer popular dari Blizzard kepada gamers di seluruh dunia. Kejayaan ini sekali lagi memberi pengiktirafan secara tidak lansung buat Blizzard dan meletakkannya sebagai antara syarikat pembagun permainan video yang terkemuka di Amerika Syarikat dalam masa hanya 5 tahun sahaja. Tidak diketahui Blizzard pada ketika itu, yang mereka bakal mencapai status antarabangsa dalam masa yang terdekat.

WoW! Pada Starcraft

Ketika penghujung 90-an, pasaran permainan video RTS meledak. Berbagai permainan-permainan video genre itu dikeluarkan di pasaran termasuklah dari seteru mereka sendiri, Westwood Studios. Warcraft II:Tides of Darkness yang juga dilancarkan oleh Blizzard turut menerima sambutan yang menggalakkan dan terjual lebih dari satu juta unit. Melihatkan yang pasaran permainan video RTS yang terus berkembang, Blizzard yang mahu merebut peluang itu, melancarkan lagi sebuah permainan video RTS keluaran mereka, dengan konsep yang sama seperti Warcraft, tetapi di angkasa. Melihatkan pada sambutan yang kurang memberansangkan sewaktu ianya didedahkan kepada orang awam, Blizzard hanya menyangka yang RTS keluaran mereka tidak akan laris. Pun begitu, Blizzard meletakkan sasaran 1 juta bagi menyamai hasil jualan Warcraft.

Tetapi, apabila Starcraft dilancarkan pada tahun 1998, perkara yang sebaliknya berlaku. Ya, memang benar Starcraft terjual lebih dari 1 juta unit, tapi ia hanya di Korea Selatan semata-mata. Jualan keseluruhan Starcraft mencecah 11 juta unit di seluruh dunia, menjadikan ia permainan video paling laris dalam sejarah pada ketika itu. Starcraft menaikkan status Blizzard ke gergasi antarabangsa menyamai Nintendo, Sony dan juga gergasi-gergasi permainan video yang lain. Permainan video yang mereka lancarkan telah meledakkan pengaruh mereka terutamanya di rantau Asia.

Selepas pelancaran Starcraft, Blizzard lebih mengamalkan dasar berhati-hati. Dari tahun 1998 sehinggalah tahun 2016, Blizzard tidak melancarkan sebarang Intellectual Property (IP) yang baru. Kebanyakan permainan video yang mereka lancarkan pada tempoh itu merupakan permainan video berasaskan IP yang susah sedia ada. Banyak juga projek-projek yang Blizzard cuba lakukan (antaranya Starcraft: Ghost, Projek Titan), namun ianya terhenti dan dibatalkan kerana tidak menepati citarasa ataupun tahap kualiti yang mereka inginkan. Blizzard pada ketika itu cukup teliti dalam memastikan yang produk yang mereka keluarkan benar-benar berkualiti. Oleh kerana itulah kebanyakan produk yang mereka keluarkan diletakkan dalam jurang masa yang terlalu besar.

Pada tahun 2002, Blizzard meneruskan rekod cemerlang mereka dengan melancarkan Warcraft 3: Reign of Chaos. Permainan video ini meneruskan tradisi cemerlang Blizzard dalam genre RTS apabila Blizzard cuba menggabungkan elemen RPG ke dalam permainan video RTS. Langkah inovasi yang diambil Blizzard itu walaupun tidak mencetuskan sebarang revolusi namun ia menjadi bibit-bibit pemangkin kepada genre MOBA (Multiplayer Online Battle Arena) yang popular di seluruh dunia sekarang. Melalui Warcraft 3 lah, DOTA yang kita kenali sekarang lahir dan menjadi perintis kepada genre MOBA yang cukup dikenali di gelanggang e-sports seluruh dunia.

Pelancaran Warcraft 3 yang sarat dengan jalan penceritaan menarik minat para gamers pada ketika itu. Chris Metzen, salah seorang dari Pengarah Kreatif Blizzard menggarap dengan meluas dunia Warcraft sehingga ia menjadi sebuah universe yang setara luas dan sama kompleks dengan universe fantasi yang lain. Melihatkan universe yang luas yang menjanjikan penerokaan maya kepada gamers, Blizzard bercadang untuk menghasilkan sebuah MMORPG berlatarkan universe Warcraft. Diberi nama sebagai World of Warcraft (ataupun WoW), permainan video ini dilancarkan pada tahun 2004.

WoW bukan sahaja berjaya terjual sebanyak 14 juta unit di seluruh dunia (menjadikan ia antara permainan video paling laris dalam sejarah), ia berjaya menembusi budaya mainstream dan menempatkan dirinya sebagai salah satu pop culture yang popular di seantero dunia. Pada kemuncaknya, WoW mempunyai sehingga 12 juta pelanggan yang aktif yang membayar langganan bulanan pada Blizzard. Ia satu jumlah yang tak tertanding oleh mana-mana MMORPG sehingga sekarang. WoW masih lagi menguasai majoriti pasaran MMORPG di seluruh dunia menjadikan ia terus merajai genre itu.

WoW membolehkan Blizzard terus menerus menerima keuntungan walaupun tiada permainan video baru yang mereka lancarkan. Ini membolehkan Blizzard berkembang pesat sehingga menjadi gergasi industri yang dikenali sekarang. Namun begitu, pengurusan Blizzard bertukar-tukar sejak ia mula dinaungi Davidson & Associates pada 1992 dahulu. Dari Davidson & Associates sehinggalah ke Vivendi Universal, walaupun bertukar milik, rekod dan prestasi cemerlang mereka tidak berubah. Kini, Blizzard sudah mempunyai kebebasan kreatif yang mutlak apabila Vivendi Universal bergabung dengan Activision bagi membentuk syarikat gergasi permainan video Amerika Syarikat yang dinamakan sebagai Activision Blizzard.

Dari tahun 1998 sehinggalah ke tahun 2016, Blizzard tidak mengeluarkan sebarang IP yang baru sehingga ramai peminat menyangkakan yang Blizzard sudah tidak berkemampuan lagi dalam menghasilkan permainan video yang berkualiti. Tetapi, pada tahun 2016, Blizzard sekali lagi mengejutkan dunia. Blizzard melancarkan IP yang baru, dan bukan sahaja ianya universe baru yang dicipta oleh Blizzard, malah Blizzard juga melancarkan permainan video dalam genre yang berbeza. Overwatch yang dilancarkan pada bulan Mei tahun itu merupakan permainan video multiplayer FPS (First-Person Shooter) yang mendapat sambutan yang sangat luar biasa apabila ia dilaporkan ia dapat menarik sehingga 35 juta pemain dari seluruh dunia.

Overwatch menunjukkan prestasi Blizzard yang konsisten dalam mengeluarkan permainan video yang berkualiti. Overwatch diiktiraf sebagai permainan video terbaik tahun 2016 oleh ramai pemerhati dan pengkritik menjadi pelengkap kepada koleksi cemerlang Blizzard.Seperti yang diperkatakan di permulaan perenggan, tiada pembangun permainan video yang lebih layak digelar sebagai “gedung mahakarya” melainkan Blizzard. Kewujudan Blizzard merevolusi-kan industri permainan video ke taraf mainstream dan pop culture yang diminati oleh ramai orang sehingga membolehkan mereka menempah nama dalam sejarah sebagai salah satu gergasi industri permainan video.

Rujukan:

Clayman, David (Oktober 2010), “THE HISTORY OF BLIZZARD”. IGN

PC Gamer, (Disember, 2016), “The complete history of Blizzard games on PC”. PCGamer

Plunkett, Luke (Mei, 2012), “The history of Blizzard Entertainment in one very pretty timeline” .Kotaku

Foster, Mike (November, 2013), “Azeroth and beyond: Nine years of World of Warcraft”. EndGadget

Farokhmanesh,Megan (2017), “STARCRAFT: THE PAST, PRESENT AND FUTURE”. Polygon

Ramos, Jeff, (April, 2017), “THE DEFINITIVE OVERWATCH TIMELINE”. Polygon

GAMEARANG (Februari, 2016), “The History of Blizzard Entertainment”. YouTube https://www.youtube.com/watch?v=DMaSgwDgnPo